qundao/data-zh-poetry huggingface dataset:
观李文简公勾勒竹
作者：钱载
朝代：清
体裁：古风

神则不似似不神，尝闻子昂与仲宾。只如此幅亦神足，房山所论知何因。五茎一丛森箭笴，密叶秋风欲吹我。雀喧翻叶筱覆根，犹见江南铁勾锁。蓟公墨洒金错刀，溪云之墨同时豪。忽然舍去独勾勒，岂知公也兼相高。鸿都飞白随所使，拂落湘烟光有斐。佳人静拥环佩音，明月寒捎凤鸾尾。虚空飒飒鸦叉悬，文苏仙后二百年。交阯竹卿那遍历，吾师窗影且当前。
观李营邱寒林图
作者：钱载
朝代：清
体裁：五言绝句

丛树半见根，涧回雪溅溅。犹存孟津字，为诵华亭篇。
观林和靖二帖墨迹曾为沈启南所藏
作者：钱载
朝代：清
体裁：古风

双缄瘦硬谁得之，聂卫公帅西蜀时。谢升孙跋在元统，既归于沈跋复诗。尽借坡翁山渌韵，吴李陈张半同郡。先生书自梅格清，诸迹差肩各投分。篁墩拗律亦铿锵，此日孤山有竹庄。相城雪后箖箊碧，拟荐寒泉一盏香。
观淳熙钱闻诗三峡诗石
作者：钱载
朝代：清
体裁：古风

栖贤大谷秋，雪浪一条碧。支筇过桥来，不可无此石。公代南康时，尝佐白鹿役。八分见性标，七古存风格。欹斜坏壁嵌，指点老僧惜。慨然岩壑题，邈尔晋唐迹。
观王右丞精能图
作者：钱载
朝代：清
体裁：古风

远山近山面正当，树衣山骨层层苍。巅崖岩峦陵壑坂，疏密柔硬曲直长。夏尽秋初叶浓点，有风无雨枝微飏。乱沙远水落云半，几道数叠穿林阳。卷横不高已千里，绢昏且破犹古香。据所论者观所到，天性自出人难量。或云荆关此遗迹，我亦不辨其非王。或云精能乃品题，山岂自在无何乡。人间流落得展玩，太尉领俸何萧凉。诗中陶潜琴贺若，未识他轴谁相方。
观王文成公书所作君子亭记卷
作者：钱载
朝代：清
体裁：五言律诗

谪去龙场远，栽来玉干鲜。戊辰成是记，己未得斯贤。何陋轩相映，冬生草自坚。墨香真可爱，匪独以人传。
观王文成公正德庚辰摩崖迹
作者：钱载
朝代：清
体裁：古风

文节七佛偈，读书台右石。石左乃大书，如照浯溪碧。鄱阳列郡兵，大战实擒逆。武皇既亲征，遂俘归庙画。于事亦至难，宵人在肘腋。呜呼南安舟，是以见忠赤。悬泉寒不断，落叶湿相积。寂寞缅千秋，偶到浙西屐。
观王文简公所题马士英画二首·其一
作者：钱载
朝代：清
体裁：七言绝句

山绕长江柳带烟，柳疏江冷暮秋前。太行西去官斋兴，乙酉金陵十五年。
观王文简公所题马士英画二首·其二
作者：钱载
朝代：清
体裁：七言绝句

王师南下不多年，司理扬州句为传。落尽春灯飞却燕，江山如画画依然。
观真晋斋图
作者：钱载
朝代：清
体裁：古风

张丑性僻画与书，既购小楷宝章待访录，米庵自号志厥初。后得宣和秘玩此事帖，麻笺廿字游龙如。从子豪夺去，去者日以疏。岂知九行章草士衡平复帖，又得海岳翁所跋李公炤所储。谢公慰问向同轴，况更远胜索靖月仪乎。名斋遂仿宝晋意，斋曰真晋良不诬。文楠作图以当记，丑乃自记书于图。图才数笔若未了，山无多山，屋无多屋，石脚三两松竹俱。我懒欲诗直为爱观画，却复檃括丑记诗则无。
观祭埽张夫人墓
作者：钱载
朝代：清
体裁：七言律诗

八十六翁竹椅凭，篱东新买菜畦增。土馒翠色清明晓，楮镪红光拉杂升。树有杉槐松柏槲，人多男女子孙曾。村邻翁媪挈携至，野鸟鹊鸦鸣唤兴。
观米南宫虹县诗墨迹
作者：钱载
朝代：清
体裁：七言律诗

江月江花书画来，汴堤新绿半如苔。国尊小学人徒老，心恝肤公首重回。快剑宁惟斫蒲苇，清风适已向蓬莱。茶瓯啜罢频伸展，侥倖田刘几劫灰。
观聂大年小瀛洲赋墨迹用苏文忠公病中夜读朱博士诗韵
作者：钱载
朝代：清
体裁：古风

学书必折钗，作赋方漉沙。谓餐蓬莱顶，而或悭榜花。飘飘老仙语，祗向东王誇。庶几金马兼，无一夹口挝。横生态多逸，复自成一家。要令承旨负，譬斗竹沥茶。学官有如此，与士润焦芽。法严过按察，公论岂不嘉。
观苏文忠公定惠院寓居月夜偶出及次韵前篇二诗墨迹即用其韵
作者：钱载
朝代：清
体裁：古风

两篇涂改尺幅完，天籁曾藏值今夜。独客甘茶罢酒时，明灯净几钩帘下。黄州花发水曹到，白月人稀僧屋泻。送来清溪三百曲，东有海棠一株亚。笋香鱼美老翁愧，弱柳残梅陋邦借。霜气乌栖御史闻，洞箫杏萼彭城谢。啸轩竹下未吾辟，睡味雨中方此舍。声名文字少年鸡，忧患饥寒佳境蔗。觞尽须酤还可出，诗成自和谁能怕。月斜花落闭门空，妇女不妨滋恚骂。
观荷同图塞里侍读图鞳布博尔济特中允博明翁中允方纲
作者：钱载
朝代：清
体裁：七言律诗

右安晓出望村烟，祖家亭子风飒然。内城外城各担榼，水北水南如刺船。甘瓠花白豆花紫，慈姑叶尖荷叶圆。树阴分坐满香气，一阵鹭鸶飞过前。
观荷小集
作者：钱载
朝代：清
体裁：五言律诗

最识风裳面，难抛雪鬓年。参差吹且望，容与采休捐。官里行何促，觞馀写漫传。苑东凉月晓，应教让诸贤。
观董吉士元度所携画竹卷
作者：钱载
朝代：清
体裁：古风

从君观画叩寓斋，展一卷映清秋佳。案头寒具屏所置，段段铭心录其自。东坡枯木丛筱怪石图，大德五年徐琰还三衢，八月濒行乞示鲜于枢。绍兴内府前用乾卦印，杭士王井西本应无殊。至正乙未谨识此，伯颜不花苍岩氏。旧藏苏墨已足豪，又得文湖州一纸。一梢鸾尾风倒吹，幅小尺量与苏似。非幻道者先对临，也吹一梢出春林。始怜熙宁己酉偶尔笔，隔二百年神交深。合装二妙成一珏，柯迹随之秀相擢。遂令鄱阳周伯温，题向苍岩监郡情绵邈。元谷道人王彦贞，双竿继写浓叶逾纵横，断句一首并赞坡老可翁丹邱生。济南邢侗鉴定精，久归于董今乃携来京。君方谒选将出宰，早有清风满怀在。清风在君君之官，我诗留当画记看。
观蒋文肃公所藏赵子固定武兰亭五字未损本卷
作者：钱载
朝代：清
体裁：古风

春寒吹衣返竹房，小奚捧卷展我旁。肥本唐拓世希有，纸墨尚尔凝古香。初自乌台卢提点，而属白石姜尧章。萧千岩孙季木所，彝斋乞玩神彷徨。二十年间往来屡，出萧入俞逢岁荒。古铜刻漏满师易，高干办者复取将。中洲谁留要眇望，静女不见踟蹰伤。十五城璧半万券，定盟躬聘驰秋航。三十三年始入手，载之归去风帆扬。升山风饕覆且溺，持此屹立溪流长。性命可轻护宝物，烘焙不坏投僧廊。千岩孙来重相示，恍如隔世愁茫茫。茫茫胜国白侍御，携避流寇畿南猖。金陵不居会稽入，绣佛作伴香林藏。一朝远寄退谷叟，独孤松雪情难量。研山之斋又无主，乃在相公揖翠堂。区区劫历宋元明，忽忽跋到高王张。保母砖志嘉泰拓，绝品庶几堪颉颃。浮生衮衮各恋恋，过眼了了弥伥伥。梅花无言自虚牖，今者陈迹还斜阳。
观褚中令临兰亭序第十九本墨迹
作者：钱载
朝代：清
体裁：七言绝句

记来枯树赋相同，逸态横生骀宕中。谁是鉴书元博士，色绫重认洛阳宫。
观赵仲穆画
作者：钱载
朝代：清
体裁：古风

远山浅深叠，隔江青不多。洲沙杀江面，结屋如盖蓑。长松阴蔽之，离立又一坡。精心作芦荻，数笔秋声过。回飙先渡水，沙上凉如何。集贤倘汎宅，与子偕婆娑。
观赵文敏倚柳士女
作者：钱载
朝代：清
体裁：古风

高枝细叶春何限，风亸腰支露舒眼。人来独倚细纨轻，年可十八应卯生。依依仰面无嗔喜，漠漠看天有雨晴。数行㡧首东维子，一曲吴声郑声似。秾华欲落愁青芜，丫鬟毕妆谁与俱。却怪王孙砂印好，未即题作柳娘图。
观赵文敏公所书道德经墨迹册
作者：钱载
朝代：清
体裁：七言律诗

八十一章九九重，管公楼纸格犹红。唐家始祖传元牝，赵氏诸孙夺化工。河曲茅庵应尽黜，风樯阵马更谁同。直须上借犹龙喻，桥近甘棠谒再通。
观郑所南画兰
作者：钱载
朝代：清
体裁：古风

两叶一花根不著，似添一蕊犹含萼。腕驱瑰诡可奈何，先生仅不离骚作。先生自制祭鬼法，每夜祭鬼响若答。国之殇兮国之殇，春夜风生秋瑟飒。比于画马家淮阴，谢翱唐珏有同心。兰兮兰兮不形似，王孙愁绝岂知音。
观钱舜举桃花源图用题者钱思复韵
作者：钱载
朝代：清
体裁：七言律诗

万树桃花水一川，东风吹著捕鱼船。吾家画本吾家句，个里山光个里仙。先世秦时乐鸡犬，诸公元季迫戈鋋。鴳鹏兰艾何区别，只要怡然返自然。
观阎右相画
作者：钱载
朝代：清
体裁：古风

披蓑坐石首一叟，冠服立者五十九。叟疑吕望黄且皤，立中有童或甘罗。齿壮于童后复二，各未生须杰然异。其五十六皆髭髯，云风迭起神雄严。始知将相即无种，难许少年勋业占。并立叠立指顾行，面正面侧眉棱清。执卷带剑如平生，袖携口答炯双睛。试问画师阎立本，是何人代何人名。岂无麟阁云台者，秦府群英亦摹写。国初赐物来商邱，寒宵谛观烛影遒。
观陈惟允山水用题者韵
作者：钱载
朝代：清
体裁：七言绝句

松顶云春雪瀑开，小髯如拉故人来。茶瓯已洁书堂静，正乏金兰一辈才。
观音碥
作者：钱载
朝代：清
体裁：七言绝句

连山根抱黑江驰，凭仗中丞不险巇。百尺高崖题字遍，就中一首蔚州诗。
观音阁
作者：钱载
朝代：清
体裁：五言绝句

京口为北府，姑孰为南州。大江黄花水，直到阁下流。
观顾阿瑛画罂粟
作者：钱载
朝代：清
体裁：七言绝句

园林新绿已遮檐，想近阑干又近帘。不是锦袍翻舞队，宝璎珞现佛庄严。
观黄文节公题淡山岩二首墨迹即用其韵·其二
作者：钱载
朝代：清
体裁：古风

桂林寄家家未遂，宜州作梦梦不归。漫郎阙铭如有待，十客张饮莫相疑。东风狂吹零陵郭，淡竹翠滴老子衣。腕中笔尾是何力，动操固谓知音稀。
詹事府斋宿
作者：钱载
朝代：清
体裁：五言律诗

又过玉河东，萧萧马尾风。庭寒千叶碧，屋古一灯红。大祀冬方孟，清斋夜正中。被蒙思所报，循步警微躬。
詹事府晚步
作者：钱载
朝代：清
体裁：五言律诗

庭柏身何瘦，阶苔迹自苍。望中金阙迥，雨后玉河凉。隶少尘声静，官閒古意长。不因碑额在，谁复指春坊。
詹家梅
作者：钱载
朝代：清
体裁：七言律诗

胡詹两家山一隅，西家梅种胡家无。涧东泉放亦何取，篱畔德邻良不孤。尝拜詹翁春九十，复来钱老雪髭须。摇摇风竹难誇劲，的的冰花可让癯。
访商隐先生紫云庵遗迹追和先生草庐八咏 其一 小桥
作者：钱载
朝代：清
体裁：五言绝句

水在山中行，竹树深相绕。未绝扣门人，安兹石梁小。
访商隐先生紫云庵遗迹追和先生草庐八咏 其七 细草
作者：钱载
朝代：清
体裁：五言绝句

短僮戒莫除，风雨一庭绿。不入饭牛歌，芳菲菲自足。
访商隐先生紫云庵遗迹追和先生草庐八咏 其三 古树
作者：钱载
朝代：清
体裁：五言绝句

露沾亦泉润，尚尔根斯土。杨园一宿来，爱惜共千古。
访商隐先生紫云庵遗迹追和先生草庐八咏 其二 流水
作者：钱载
朝代：清
体裁：五言绝句

饮犊者初去，漂花兮不止。将因漱石馀，益谨滥觞始。
访商隐先生紫云庵遗迹追和先生草庐八咏 其五 短篱
作者：钱载
朝代：清
体裁：五言绝句

列墉昔有闲，折柳邻还续。指处说先生，园中每舒目。
访商隐先生紫云庵遗迹追和先生草庐八咏 其八 幽花
作者：钱载
朝代：清
体裁：五言绝句

四时多所荣，意不在香色。荷叶以为衣，菊苗以为食。
访商隐先生紫云庵遗迹追和先生草庐八咏 其六 曲径
作者：钱载
朝代：清
体裁：五言绝句

书堂临小池，开径不嫌曲。落日照春蔬，徘徊见高躅。
访商隐先生紫云庵遗迹追和先生草庐八咏 其四 柴门
作者：钱载
朝代：清
体裁：五言绝句

候门无一男，松下自常键。门内孺人随，怡然及鸡犬。
访故至铁店浜东圩汇南三首·其一
作者：钱载
朝代：清
体裁：七言律诗

访故扁舟东复西，朱坟倪宅总凄迷。母家族党心长系，儿日劬劳口欲啼。水庙石桥存只冢，草庐花圃失何蹊。城南随侍康熙岁，张妪都亡落照低。
访故至铁店浜东圩汇南三首·其三
作者：钱载
朝代：清
体裁：七言律诗

暮雨无情送客还，回船漠漠泪潸潸。老惟尚作钱家裔，儿实难忘母氏颜。承启堂寒蝌蚪水，永安湖静鹁鸪山。明春誓复依先垄，仰伴松阴定不悭。
访故至铁店浜东圩汇南三首·其二
作者：钱载
朝代：清
体裁：七言律诗

外祖母怜生一女，先夫人逮事双亲。偕携舅氏倪翁宅，始见村天季月春。高络紫藤环树密，深穿白练挺篁新。百年已分成抛撇，何苦儿时迹并湮。
访菊
作者：钱载
朝代：清
体裁：七言律诗

城中懒癖何须解，野外秋英且欲看。疏密分畦无草乱，浅深汲瓮不泉乾。高风老树吹还绿，薄日遥山照已寒。村叟得钱凭拗取，数枝香气带归鞍。
试灯日圆明园接宝恭纪
作者：钱载
朝代：清
体裁：五言律诗

于郊盛祈谷，行宝遂赍园。职在趋先夕，情欣及上元。前湖启扉曙，正殿簇灯温。乐奏临天仗，来朝宴外藩。
试灯词八首·其一
作者：钱载
朝代：清
体裁：七言绝句

咬春过了便薰天，排日看他胜事连。糊取老人灯一盏，鞠躬端为贺丰年。
试灯词八首·其七
作者：钱载
朝代：清
体裁：七言绝句

新灯那必旧灯同，新句难如旧句工。可可糟床酒新榨，大家坚坐及春风。
试灯词八首·其三
作者：钱载
朝代：清
体裁：七言绝句

戴仪部家春饼香，卷帘来共少年尝。飘萧发耐懵腾醉，倍惜灯光与月光。
试灯词八首·其二
作者：钱载
朝代：清
体裁：七言绝句

今朝特地兆丰年，小雪挼花夜景鲜。说与姮娥教玉兔，十分准备打头圆。
试灯词八首·其五
作者：钱载
朝代：清
体裁：七言绝句

灯光须与月光逢，后夜云光定不浓。愿杂小儿敲画鼓，太平声只报鼕鼕。
试灯词八首·其八
作者：钱载
朝代：清
体裁：七言绝句

静巷幽坊伫玉轮，骅骝蹀躞忆香尘。走桥百病能消却，催促三三五五人。
试灯词八首·其六
作者：钱载
朝代：清
体裁：七言绝句

冰狮汲水冻当街，火判临风亦复佳。总遣蚕桑真百倍，来朝未害续齐谐。
试灯词八首·其四
作者：钱载
朝代：清
体裁：七言绝句

凤城好景逐年增，况近元宵喜气凭。藩服朝正行锡宴，御园趁晓已张灯。
试院小雨
作者：钱载
朝代：清
体裁：五言律诗

辛苦三场试，欢忻十日晴。东风湿微雨，晓霭静高城。著物先花蕊，随天遍麦萌。青旂回晋野，膏泽称皇情。
试院画杏花
作者：钱载
朝代：清
体裁：七言律诗

惜花天著画花人，却为谁家点笔新。丹凤楼东初日色，曲江亭上少年春。文章有格殊凡艳，风雨无端岂宿因。折取一枝留亦得，漫加朱粉任天真。
试院登楼
作者：钱载
朝代：清
体裁：五言绝句

城静夜江杳，山低秋月寒。六朝人物地，惆怅一凭栏。
语永丰乡人
作者：钱载
朝代：清
体裁：七言律诗

梅杏桃开次第看，几番轻暖尚轻寒。堰高作庙神斯妥，村近烧香众所安。秋月郡东南白苧，石桥溪上下红栏。来朝放鸭船须借，杨柳丝丝遍蘸滩。
语船人
作者：钱载
朝代：清
体裁：古风

篷窗寒日争一线，谚曰归心急如箭。病缘柔触数让能，谬坐高滩独虞变。虽然当急复可缓，我既分明尔方便。左盻若已严州城，东驰且谩桐庐县。江山锦绣世多有，吴越中间孰此先。昔者夜过七里滩，譬之未识庐山面。富春何必大岭画，兰亭所难真本见。入泷略为相徘徊，认水须知亦洄漩。汉时严先生颇住，宋代谢参军且盼。百年那得佳处托，二台不吝幽人擅。崖高只叫画眉鸟，日冷不飞青叶片。潮声折来是家江，忍性从而安笔砚。
诸君游潭柘有姚少师庵之作纪太仆邀余和之
作者：钱载
朝代：清
体裁：七言律诗

岫云寺后涧东边，忆过松扉蹋乱泉。也算宰官身所住，终愁释子语无传。山心岂与藏春别，壁影犹将病虎悬。若向长安街北望，一双坏塔矗晴烟。
诸君约游丰台看芍药以直不赴赋简
作者：钱载
朝代：清
体裁：七言律诗

老去春归当梦看，袂衣轻暖又轻寒。省中独坐槐阴静，城外相思露色漙。上客绮筵银凿落，旧家瑶榭碧栏干。晚风十里鞭梢亸，欲别秾香可是难。
诸葛忠武侯庙
作者：钱载
朝代：清
体裁：七言律诗

入蜀先钦诸葛君，后于三代感斯文。仁为己任驱驰许，业不偏安涕泣云。沔上自多庭柏抚，楹间如有石琴闻。传家澹泊终宁静，矫首南阳怅白云。
读书峰泖图为施侍御题
作者：钱载
朝代：清
体裁：古风

明有歙人江德甫，不住黄山白岳间。却来九峰三泖处，结得萝屋开松关。作图遂乞沈士充，岚光际野波穷湾。柳屿雨昏出青箬，秧田日落飞白鹇。耦堂耦堂尝此寄，廿年自许书堂置。让君杭郡始迁人，占我盐官旧分地。辋口非无裴氏朋，鲈鱼只欠张家季。画瓶胡然觏所思，刻舟髣若寻前事。一峰细林一凤凰，一泖圆接一泖长。沈君之图为江子，德甫之乞为耦堂。我昔曾裁九峰咏，我今欲浮三泖航。红桥路断礼金塔，茶灶烟生铺笔床。
读书慧果寺二首·其一
作者：钱载
朝代：清
体裁：五言律诗

藜光桥外水，水次阖扉清。看绿杨枝色，听稀杏酪声。钟鱼随佛课，车马任人行。本自无他尔，奚妨习懒成。
读书慧果寺二首·其二
作者：钱载
朝代：清
体裁：五言律诗

过眼平原赋，铭心大德书。花前横卷尽，雨外故园疏。子弟应愁我，文章已误渠。东斋勤洒扫，苔藓日何如。
读五代史记赋十国词一百首·其一
作者：钱载
朝代：清
体裁：七言绝句

唐鼎真怜如沸羹，淮南雪赤少人声。菱溪唤后蜂糖卖，一笑杨头斫不成。
读五代史记赋十国词一百首·其一百
作者：钱载
朝代：清
体裁：七言绝句

宋家听许契丹盟，吴越趋朝更不名。只少平卢刘节度，端阳高会太原城。
读五代史记赋十国词一百首·其七
作者：钱载
朝代：清
体裁：七言绝句

年少彭奴故可儿，龙行虎步有人知。不缘挑拨灯心见，自爱秋霜上鬓丝。
读五代史记赋十国词一百首·其七十
作者：钱载
朝代：清
体裁：七言绝句

中使长安络绎临，河山苗裔誓镌金。繇来天上凌烟阁，要写人间捧日心。
读五代史记赋十国词一百首·其七十一
作者：钱载
朝代：清
体裁：七言绝句

仓卒东安不受封，凤翔奔问极无悰。旻天独下号弓泪，实有难忘御札缝。
读五代史记赋十国词一百首·其七十七
作者：钱载
朝代：清
体裁：七言绝句

三覆居然窜白骡，狼山又使木龙过。印金册玉皆无恙，仁孝元来两镇多。
读五代史记赋十国词一百首·其七十三
作者：钱载
朝代：清
体裁：七言绝句

潮水西陵古岸头，铁幢寒对海门秋。弯弯彊弩三千只，月满风高叠雪楼。
读五代史记赋十国词一百首·其七十九
作者：钱载
朝代：清
体裁：七言绝句

让王东府启山窗，兄弟安之息吠厖。花月上元灯万盏，鼓声不隔一条江。
读五代史记赋十国词一百首·其七十二
作者：钱载
朝代：清
体裁：七言绝句

名驹宝带称英雄，尚父元勋易姓同。不欠当年声讨意，江东也作紫髯公。
读五代史记赋十国词一百首·其七十五
作者：钱载
朝代：清
体裁：七言绝句

娇鸟啼山正底春，芳风陌上扇游尘。花开缓缓宜归思，花落番番不恋人。
读五代史记赋十国词一百首·其七十八
作者：钱载
朝代：清
体裁：七言绝句

青史骰盘六赤赢，桓文弓矢少年名。不应入腹钱堪怕，已听儿童赵得声。
读五代史记赋十国词一百首·其七十六
作者：钱载
朝代：清
体裁：七言绝句

撩浅撩清岁不虚，赤松涧米熟何如。亦知父老忘兵革，乐甚西湖使宅鱼。
读五代史记赋十国词一百首·其七十四
作者：钱载
朝代：清
体裁：七言绝句

酒半吴音振席听，家山衣锦岁时经。白头邻媪强如旧，笑见婆留得宁馨。
读五代史记赋十国词一百首·其三
作者：钱载
朝代：清
体裁：七言绝句

有道方能作盗魁，乘时衮冕半怜才。不见一弓当十槊，更闻醉去必醒回。
读五代史记赋十国词一百首·其三十
作者：钱载
朝代：清
体裁：七言绝句

天狗如雷堕惨悽，喧喧已斗夹城鸡。干戈岐陇何尝戢，却听居中煽艳妻。
读五代史记赋十国词一百首·其三十一
作者：钱载
朝代：清
体裁：七言绝句

艳体烟花是性情，多钱刺史亦功名。瞿塘剑阁真形势，白与王家作锦城。
读五代史记赋十国词一百首·其三十七
作者：钱载
朝代：清
体裁：七言绝句

毬子何来自太原，牡丹新第墨留痕。宁期自代中门使，却被西川择帅恩。
读五代史记赋十国词一百首·其三十三
作者：钱载
朝代：清
体裁：七言绝句

缯山当面列春厨，长夜宣华狎客趋。岂意临轩亲策士，直言偏擢白衣蒲。
读五代史记赋十国词一百首·其三十九
作者：钱载
朝代：清
体裁：七言绝句

榛芜叹息永陵樵，故苑东风宴府僚。惫矣前车深后戒，一灯无焰入秋宵。
读五代史记赋十国词一百首·其三十二
作者：钱载
朝代：清
体裁：七言绝句

汉口驻军生袜尘，阆州摇橹绣衣新。凉秋八月今年事，甲胄君看灌口神。
读五代史记赋十国词一百首·其三十五
作者：钱载
朝代：清
体裁：七言绝句

抗颜笏记亦何求，十在淋漓那不愁。王气青城高几许，画罗裙自唱甘州。
读五代史记赋十国词一百首·其三十八
作者：钱载
朝代：清
体裁：七言绝句

监军死报讵殊差，鱼水云龙竟不谐。明诏已申枢密罪，远藩犹滞故人怀。
读五代史记赋十国词一百首·其三十六
作者：钱载
朝代：清
体裁：七言绝句

罢赏栀花径复东，可怜回鹘队匆匆。邺都未识伶人困，酷杀秦川驿地红。
读五代史记赋十国词一百首·其三十四
作者：钱载
朝代：清
体裁：七言绝句

珠翠江边忽锦帆，市坊苑里尽青衫。金仙子晋谁教塑，菊酒嘉王只劝衔。
读五代史记赋十国词一百首·其九
作者：钱载
朝代：清
体裁：七言绝句

须菩提讶产桑中，乌舅金奴泫晓风。啮指敢忘他日事，政难料理德昌宫。
读五代史记赋十国词一百首·其九十
作者：钱载
朝代：清
体裁：七言绝句

偷变重重鬼亦愁，桃林鸣鼓索教休。残棋实厌输赢局，一劫连忙杀五州。
读五代史记赋十国词一百首·其九十一
作者：钱载
朝代：清
体裁：七言绝句

秉烛曾传逆旅言，江陵四战蹙篱藩。寻思豹颈龙唇者，胆力公然有耳孙。
读五代史记赋十国词一百首·其九十七
作者：钱载
朝代：清
体裁：七言绝句

沙陀家事本难支，谬语今番郭雀儿。不下大行成错矣，空馀香火腐儒祠。
读五代史记赋十国词一百首·其九十三
作者：钱载
朝代：清
体裁：七言绝句

五州表请意纵横，此队真看拔戟成。一曲吴姬红破束，未因含刺罪平生。
读五代史记赋十国词一百首·其九十九
作者：钱载
朝代：清
体裁：七言绝句

儋圭拨汗总凄然，大泽高山负固年。非是雪消消不得，赤真人特为春怜。
读五代史记赋十国词一百首·其九十二
作者：钱载
朝代：清
体裁：七言绝句

策下西川虑不深，绣衣拊背尚惊心。武关几堕将军伏，落照寒飙出凤林。
读五代史记赋十国词一百首·其九十五
作者：钱载
朝代：清
体裁：七言绝句

朱栏战舰俯江浔，十伎琵琶托赏音。莫笑寻常高赖子，解于市骏用千金。
读五代史记赋十国词一百首·其九十八
作者：钱载
朝代：清
体裁：七言绝句

木拐拚仍倚北朝，是何天子且承祧。伤心泽潞乌鸢啄，归去黄骝气不骄。
读五代史记赋十国词一百首·其九十六
作者：钱载
朝代：清
体裁：七言绝句

白衣黄犊老抽身，少监规随也俊人。兴败岂非关大运，绝吭可少峡江民。
读五代史记赋十国词一百首·其九十四
作者：钱载
朝代：清
体裁：七言绝句

稽功山下鬼燐哀，西北楼高楚望开。何处金堤秋啮尽，居人还指看花台。
读五代史记赋十国词一百首·其二
作者：钱载
朝代：清
体裁：七言绝句

英雄六六黑云都，御史官阶已讳夫。龙驭长安回未得，果然心罪汴疆无。
读五代史记赋十国词一百首·其二十
作者：钱载
朝代：清
体裁：七言绝句

五百馀年偈偶凭，柳绵鹅子税何曾。天王欲问江南罪，开善夫妻正度僧。
读五代史记赋十国词一百首·其二十一
作者：钱载
朝代：清
体裁：七言绝句

鬓侧花生蝶翅黏，莲中月出袜痕纤。愁他绝世工书札，独为君王掌万签。
读五代史记赋十国词一百首·其二十七
作者：钱载
朝代：清
体裁：七言绝句

十军谈笑不知他，虎入西川奈八哥。无敌紫旗殊跋扈，年来又凯梓州歌。
读五代史记赋十国词一百首·其二十三
作者：钱载
朝代：清
体裁：七言绝句

茱萸泪尽却登高，悽惋新腔按几遭。不道丝绳量采石，子规声里落樱桃。
读五代史记赋十国词一百首·其二十九
作者：钱载
朝代：清
体裁：七言绝句

唐遗文物更豳农，四部新宫化自浓。任使见推骄李密，尧铭舜颂可从容。
读五代史记赋十国词一百首·其二十二
作者：钱载
朝代：清
体裁：七言绝句

挈国何人短喙归，澄心堂自直枢机。明年今日君知否，摺摺寒多浅碧衣。
读五代史记赋十国词一百首·其二十五
作者：钱载
朝代：清
体裁：七言绝句

小劫琼枝璧月边，舍身同泰又何年。若将一曲芳仪怨，唱与秦淮倍可怜。
读五代史记赋十国词一百首·其二十八
作者：钱载
朝代：清
体裁：七言绝句

星宿山高马色腾，秋风椒殿恨难胜。不因玉女分明见，也遣金床次第登。
读五代史记赋十国词一百首·其二十六
作者：钱载
朝代：清
体裁：七言绝句

驿走兴元栈火侵，御袍中有泪痕深。饼师家世非忠孝，难得仓皇控马心。
读五代史记赋十国词一百首·其二十四
作者：钱载
朝代：清
体裁：七言绝句

无限江山夜雨零，忠言何苦悔迟听。一花见佛凄凉甚，弥勒尊前般若经。
读五代史记赋十国词一百首·其五
作者：钱载
朝代：清
体裁：七言绝句

白衣化龙太不君，我为苍鹘尔参军。蒜山一昔人趋渡，铁箸灰边大有闻。
读五代史记赋十国词一百首·其五十
作者：钱载
朝代：清
体裁：七言绝句

学官广厉也生徒，进士明经岂好儒。文德殿头新赋就，博将土产数斤珠。
读五代史记赋十国词一百首·其五十一
作者：钱载
朝代：清
体裁：七言绝句

造字金轮又一新，洛州刺史是乡亲。粗疏炀帝宜蒙笑，蛟蜃如君嗜杀人。
读五代史记赋十国词一百首·其五十七
作者：钱载
朝代：清
体裁：七言绝句

牢牲岭蜑久应墟，更畀江南一纸书。徼幸降王犹作长，野狐泉畔夕阳疏。
读五代史记赋十国词一百首·其五十三
作者：钱载
朝代：清
体裁：七言绝句

女侍中居政事堂，绿含村见凤苞长。我国几离生地狱，此花聊唤小南强。
读五代史记赋十国词一百首·其五十九
作者：钱载
朝代：清
体裁：七言绝句

八床茗叶摘山包，万户梭声彻夜抛。多暇遂开天策府，人言长者可深交。
读五代史记赋十国词一百首·其五十二
作者：钱载
朝代：清
体裁：七言绝句

封王十九同日多，兔丝一一吞骨何。人间勿恋好归去，石室云华荒翠萝。
读五代史记赋十国词一百首·其五十五
作者：钱载
朝代：清
体裁：七言绝句

敕斗花枝内殿深，露华穿苑采芳林。频频点检楼罗历，输却还须献耍金。
读五代史记赋十国词一百首·其五十八
作者：钱载
朝代：清
体裁：七言绝句

渤海彭城逼两雄，兰台差快大王风。菟裘未许营衡麓，老作湖南一令公。
读五代史记赋十国词一百首·其五十六
作者：钱载
朝代：清
体裁：七言绝句

广南荔子佳复佳，岁岁红云宴内家。若个髻边花压雪，至今田际雪堆花。
读五代史记赋十国词一百首·其五十四
作者：钱载
朝代：清
体裁：七言绝句

才人参立寺人班，门外人难胜内间。尚被玉皇呼太子，大夫恐未得萧閒。
读五代史记赋十国词一百首·其八
作者：钱载
朝代：清
体裁：七言绝句

越师去后息纷端，赞喜人来进二丹。半夜金钟发诗谶，三更弦月驻郊坛。
读五代史记赋十国词一百首·其八十
作者：钱载
朝代：清
体裁：七言绝句

首戴中原郡十三，齿寒得不为江南。薰风门外无多路，好语吹人耳自谙。
读五代史记赋十国词一百首·其八十一
作者：钱载
朝代：清
体裁：七言绝句

坊坊酒禁独先监，寺寺铜容亦屡函。妃子雷峰看总幻，判官水族话犹馋。
读五代史记赋十国词一百首·其八十七
作者：钱载
朝代：清
体裁：七言绝句

设学宾贤致足多，略如吴越罢鸣戈。奈他二百六十寺，金铸金书经佛何。
读五代史记赋十国词一百首·其八十三
作者：钱载
朝代：清
体裁：七言绝句

天宠骈蕃溢斗筲，酒酣昆仲漫论交。琵琶一曲悲金凤，只此南飞转旧巢。
读五代史记赋十国词一百首·其八十九
作者：钱载
朝代：清
体裁：七言绝句

野鹿明明入郭门，不胜金凤绣甍鶱。清人树底烦君看，风露多防带泪痕。
读五代史记赋十国词一百首·其八十二
作者：钱载
朝代：清
体裁：七言绝句

蟛蚏讥人解渐非，葫芦笑尔样空依。大梁纵未缠三带，忍把钱塘裂一围。
读五代史记赋十国词一百首·其八十五
作者：钱载
朝代：清
体裁：七言绝句

世泽龙山锁碧云，鸡鱼卵鷇或讹闻。百五十年南渡业，冬青能似国王坟。
读五代史记赋十国词一百首·其八十八
作者：钱载
朝代：清
体裁：七言绝句

雌雄朝暮只须臾，皂荚当坛忽不枯。受册宝皇先受箓，大罗仙更欲何需。
读五代史记赋十国词一百首·其八十六
作者：钱载
朝代：清
体裁：七言绝句

门戟光寒十二枝，潮来潮去乍开基。雨风一夜甘棠港，人爱三郎白马骑。
读五代史记赋十国词一百首·其八十四
作者：钱载
朝代：清
体裁：七言绝句

窦融决策纳河西，萧郭勋贤敢并提。恸哭尚烦诸将吏，几家露刃血苍黎。
读五代史记赋十国词一百首·其六
作者：钱载
朝代：清
体裁：七言绝句

埽地元勋受禅臣，劝农早布李花春。汀空历历迎鸾处，楼静匆匆诵佛身。
读五代史记赋十国词一百首·其六十
作者：钱载
朝代：清
体裁：七言绝句

司马西山老不妨，井留银叶洁堪尝。咋人猘子何胜责，兵柄终怜废彦章。
读五代史记赋十国词一百首·其六十一
作者：钱载
朝代：清
体裁：七言绝句

竹肉交飞夜向阑，柔肠更殢一杯宽。马家妇忆彭家女，内职当年转觉难。
读五代史记赋十国词一百首·其六十七
作者：钱载
朝代：清
体裁：七言绝句

秦望深深瘗璧山，郭公五百运方还。贩盐博簺嗟无赖，旁舍生原只等閒。
读五代史记赋十国词一百首·其六十三
作者：钱载
朝代：清
体裁：七言绝句

涂壁砂兼抱柱龙，会春园起麝香风。逡巡自缺桓文业，却赐湘阴处士宫。
读五代史记赋十国词一百首·其六十九
作者：钱载
朝代：清
体裁：七言绝句

恶鸟罗平缴矢加，碧油两道建高牙。肆然炉炭群儿坐，第一开门节度家。
读五代史记赋十国词一百首·其六十二
作者：钱载
朝代：清
体裁：七言绝句

远祖声名建武还，战功重慑五溪蛮。勒铭学士犹文藻，铁马金人气象间。
读五代史记赋十国词一百首·其六十五
作者：钱载
朝代：清
体裁：七言绝句

一鞭及腹走駪駪，羊子无家本旧邻。翻笑东朝不经济，楚弓得失但凭人。
读五代史记赋十国词一百首·其六十八
作者：钱载
朝代：清
体裁：七言绝句

十三都聚筑墙高，十六枝分立戟豪。旧井山青初赐宅，新门江白正观涛。
读五代史记赋十国词一百首·其六十六
作者：钱载
朝代：清
体裁：七言绝句

英雄黥布亦称豪，太保司空底滥叨。田野最明郧国意，青裙祗辨送租劳。
读五代史记赋十国词一百首·其六十四
作者：钱载
朝代：清
体裁：七言绝句

众驹喧皂嚼争䕸，三十郎来大义乖。杨柳桥边蛮阵列，潭州可惜不栽槐。
读五代史记赋十国词一百首·其十
作者：钱载
朝代：清
体裁：七言绝句

俨然眉目画清疏，南岳真君定不如。且复风尘了家事，閒抛瀑布在匡庐。
读五代史记赋十国词一百首·其十一
作者：钱载
朝代：清
体裁：七言绝句

沪溪土入饮香亭，钟阜龙盘此日青。怜得杨花飞一句，八闽三楚渐宾庭。
读五代史记赋十国词一百首·其十七
作者：钱载
朝代：清
体裁：七言绝句

一半东风吹紫袍，鸳鸯寺主泥诗骚。愁人供奉得三宝，竹叶时时金错刀。
读五代史记赋十国词一百首·其十三
作者：钱载
朝代：清
体裁：七言绝句

高太中原辙久湮，群公肯作小朝臣。好花著树非无主，那放皮船入寿春。
读五代史记赋十国词一百首·其十九
作者：钱载
朝代：清
体裁：七言绝句

待年议礼异徐潘，亭小花深尽合欢。怜绝已非卢屋妾，索来翻似出来难。
读五代史记赋十国词一百首·其十二
作者：钱载
朝代：清
体裁：七言绝句

春正楼雪一开觞，绝笔为图敕和章。仓曹旋贵升元帖，京挺方高北苑妆。
读五代史记赋十国词一百首·其十五
作者：钱载
朝代：清
体裁：七言绝句

未即降旗出石头，帝秦割地尽悠悠。解扬自致楼车命，辛苦忠门只姓刘。
读五代史记赋十国词一百首·其十八
作者：钱载
朝代：清
体裁：七言绝句

鬓朵亲邀醉舞斜，外边法曲早知差。情澜爱语今犹忆，风水无声葬琵琶。
读五代史记赋十国词一百首·其十六
作者：钱载
朝代：清
体裁：七言绝句

皖公青峭可怜山，去去金陵几日还。六曲屏风遮不断，蔗浆情思藕华间。
读五代史记赋十国词一百首·其十四
作者：钱载
朝代：清
体裁：七言绝句

玉笙寒切小楼哀，皱杀春池水胜苔。便早韩郎相江左，笑端可免唱檀来。
读五代史记赋十国词一百首·其四
作者：钱载
朝代：清
体裁：七言绝句

夜拓毬场昼射场，突来兵谏奈支当。打钟槌嫩何堪折，从此春风不属杨。
读五代史记赋十国词一百首·其四十
作者：钱载
朝代：清
体裁：七言绝句

望杏瞻蒲庶有年，坤维数震水腾川。如何灯火嬉元夜，破费官家十万钱。
读五代史记赋十国词一百首·其四十一
作者：钱载
朝代：清
体裁：七言绝句

宫体南朝意不堪，官箴自作子云参。韵编且与增孙愐，经刻端须仿郑覃。
读五代史记赋十国词一百首·其四十七
作者：钱载
朝代：清
体裁：七言绝句

朝天万里曲无情，慈母霜华两鬓生。惭愧国人相送意，犍为滩水不春声。
读五代史记赋十国词一百首·其四十三
作者：钱载
朝代：清
体裁：七言绝句

城上芙蓉幕覆绡，江间丝管赏春饶。人生幸际成都好，子弟浑忘菽麦苗。
读五代史记赋十国词一百首·其四十九
作者：钱载
朝代：清
体裁：七言绝句

拥戴功名岭海遥，未应有弟绝雄枭。龙川妄窃真成黠，更不梯航事伪朝。
读五代史记赋十国词一百首·其四十二
作者：钱载
朝代：清
体裁：七言绝句

浣花十里拓船窗，岛屿楼台似曲江。此乐也胜乾德岁，都人免为白鱼愯。
读五代史记赋十国词一百首·其四十五
作者：钱载
朝代：清
体裁：七言绝句

一庭五鬼任相咍，丽句花间颇费才。蓉帐鸳衾何限恨，击毬即过少年来。
读五代史记赋十国词一百首·其四十八
作者：钱载
朝代：清
体裁：七言绝句

一声望帝一山红，细数春愁马步中。明月窥人人不见，摩诃池上已西风。
读五代史记赋十国词一百首·其四十六
作者：钱载
朝代：清
体裁：七言绝句

汴水高高甲第添，赵民行为蜀民占。翰林老眼沧桑再，修表烦濡旧兔尖。
读五代史记赋十国词一百首·其四十四
作者：钱载
朝代：清
体裁：七言绝句

邢台乡里分终乖，绣斧新军枉破柴。二十年来凋谢尽，宫中始忆旧人佳。
读明凤阳陵碑
作者：钱载
朝代：清
体裁：古风

朱家为农居是方，天灾流行疫且蝗。皇考妣终孟兄亡，田主之兄与地葬。葬无棺椁但恶裳，土掩三尺奠无浆。孟嫂携幼东归乡，仲兄哭别各避荒。送寺为僧老母汪，寺主两月俄封仓。帝乃游食百无长，浮云三载二十强。长淮盗起民攘攘，既归还寺居三霜。而又雄者矜跳梁，初起汝颍次凤阳。友人寄书云趋降，忧惧觉者将声扬。无已试与知者商，往祷于神神默相。卜逃卜守皆不祥，就凶则吉降附城。元兵讨罪攫再骧，解围以去帝控缰。出乎南土舒而光，逾月集众帜蔽冈。攻滁守滁事业匡，思亲询旧日慨慷。仲妹逝矣遗甥双，可怜见舅如见娘。孟嫂儿女亦来傍，仲殁妇寡野持筐。兵间团聚如再生，于是有家家小康。群雄并驱食不遑，暂戍和州渡大江。首抚姑孰礼是尚，遂定建业师张皇。上帝谓元政不纲，全畀所有归兴王。议改薄葬卜弗臧，起陵告竣侯吴良。帝时秉鉴窥颜苍，艰难自述铭皇堂。劬劳欲报惟烝尝，一无粉饰词黯伤，儒臣何取能铺张。
谒仲子庙
作者：钱载
朝代：清
体裁：古风

小集晓烟青，人声歇船骤。登岸见遥山，出云若饙馏。碑惟明代馀，地是横坊旧。心严入庙时，泣下抠衣后。负米及亲存，虽贫亦何疚。
谒冉子祠
作者：钱载
朝代：清
体裁：五言律诗

墓幸郓公访，村犹瓜井名。温泉传浴癞，古屋遂临洺。道岂馨香重，人难德行成。永怀颜闵后，阶树有馀清。
谒南岳庙
作者：钱载
朝代：清
体裁：古风

九渡达不纡，王程趣我骖。踰田转入市，益觉蒸紫岚。监庙礼导步，鸣钟神披龛。拜瞻光辅业，铨德夙既覃。恭惟圣皇化，溥畅南条南。注生神是妥，俾我人民耽。再观寝外松，夕照深相涵。寿昌义有符，金简奚须探。
谒孔林赋
作者：钱载
朝代：清
体裁：古风

使臣循旧典，得以祭于林。仰瞻愧且泪，何敢言肃钦。新雨善草滋，高云嘉木森。附阡泽百世，依祖岿四临。防山脉自岱，泗水环其阴。洙水绕其阳，斯文繄天心。普天绎圣语，夫子道至今。述圣冢昌昌，生蓍亦如簪。
谒孟子庙
作者：钱载
朝代：清
体裁：五言律诗

幼读七篇书，今瞻泰岱如。难言浩然气，甚近圣人居。母道鸣机内，天心改邑馀。傍檐留古柏，云接峄山疏。
谒岳忠武王庙
作者：钱载
朝代：清
体裁：七言律诗

荡阴城小仰高櫋，浙汜人来拜倍虔。终古玉藏行在地，有时云返故乡天。团圞内寝如家室，髣髴明湖共豆笾。犹荷圣皇临跸视，官箴两语为题篇。
谒文忠烈公祠
作者：钱载
朝代：清
体裁：古风

勋业故难成，恩荣匪徒受。公诚事主忠，国亦报公厚。至今迹公心，入辅山藩久。四朝何以历，一事未尝苟。岂惟遘疾时，发端策非偶。况于社稷臣，丙霍论旡咎。须眉故里瞻，香火遗孙守。嘉祐末回思，贝州时在口。墓先明道题，文终孟子后。皤皤会洛阳，平格维天寿。
谒明徐少卿祠观祠后舞蛟石
作者：钱载
朝代：清
体裁：古风

街东随州老祠屋，童年数过看须眉。墙阴最认古苔石，梯攀匝绕藤花时。藤花几开藤叶落，儒冠已误西邻儿。堂虚石岿此重入，默抚忠孝惭其私。公身长不满六尺，公死浩气何淋漓。襄阳告陷汉东震，十数万贼围登陴。婴城七日救不至，喋血一门甘若饴。文丞相竟符梦兆，卞将军合加鼎司。易名典虚社已屋，百年香火枌榆悲。黝深窍泐太湖产，想从清宛堂前移。饥蛟舞壑状匪诞，老人作怪吾终疑。维公生平尝爱玩，此石感奋犹夔蚭。雨风袍笏夜灯闪，爚然见汝为骖螭。肃成书院门昼钥，裔孙歌哭恒于斯。丈夫死不寿穹壤，星精霣地顽如遗。
谒汉惠陵
作者：钱载
朝代：清
体裁：七言律诗

臣仆操权已陆梁，将军载主独苍茫。荆州不袭秭归返，高祖重苻王业昌。赛社鸡豚三蜀俭，参天竹树一抔荒。直须庙庑先诸葛，增配关张马赵黄。
谒江渎庙
作者：钱载
朝代：清
体裁：古风

岷山夏后导，曰维百谷王。昭灵以广源，渎长于南方。丕丕列圣基，道洽永今皇。涵濡我万物，东会其昌昌。九霄开寿辰，一诚致御香。献官具展仪，天贶行肃将。孟夏海榴红，前荣山柏苍。历阶敦所习，所祷申无疆。
谒端木子祠
作者：钱载
朝代：清
体裁：五言律诗

下马宜沟驿，松庭燕鼎香。伾山寒色远，黎水暮流长。兖国闻虽愈，郕公唯可方。善辞同宰予，奚翅得升堂。
谒陆清献公祠
作者：钱载
朝代：清
体裁：古风

南戒毓清粹，先上今代儒。缅当河津后，复见伊洛徒。讲堂峰泖间，圣路开榛芜。铁冠际圣庙，凫舄翔高衢。臣言岂中格，进退恩须臾。生惟邹鲁系，殁则天壤俱。宪皇初继圣，博士议允俞。孔庑陪牲牢，斯文良不诬。旧治访疁城，香火遗氓趋。肃肃庭松阴，澹澹溪日晡。历阶整冠巾，俨觌愧丈夫。昂藏岁三十，亦是家国躯。穷达契真宰，德业隆本图。初基壮且拨，前迹终焉符。龙飞幸昌运，贫贱奚独愚。农贾两不任，难为子舍娱。悠悠立思特，渺渺归恐殊。褰帷缺芳藻，聊用洁今吾。
谢叶侍讲观国惠海南香
作者：钱载
朝代：清
体裁：七言律诗

喜奉云蓝手自裁，鹧鸪斑好俪琼瑰。何须远致涪阳尉，直是新从舶上来。静夜炉方凭独试，早春帘更为迟开。祗愁一往参梅韵，难免经时罢酒杯。
谢曹少宰饷鲫鱼
作者：钱载
朝代：清
体裁：七言律诗

滦河去此三十里，健鲫分来尺半长。荷叶盖盆声拨剌，松枝吹灶色匆忙。明公腹疾若斋禁，贱子朝饥非渴羌。叔鲔王鳣凭得计，寒天两月始鲜尝。
谢舍人新居置酒邀少司寇公诸编修锦祝舍人维诰王舍人又曾周孝廉翼洙编修沣汪孝廉孟鋗仲鈖姚吉士晋锡梁水部敦书过法源寺看海棠各赋长篇载以雨阻不至续赋奉简
作者：钱载
朝代：清
体裁：古风

东风万里不可收，海棠唤我城南游。道花颇忆贾元靖，题诗要赚苏黄州。雨萧萧，泥滑滑。马脱缰，车回辖。路遥却减少年狂，阖户褰帘独愁杀。谢家酒香古寺东，寺门蝴蝶飞溟濛。去年花少今年更，难得诸君著屐同。缃云绛雪茶烟处，闻道非花复非雾。白发禁春老侍郎，碧笺罩影先成句。摘戴宁烦素手来，绣看莫付罗裙去。人方半醉惜欢娱，花拥全身未迟暮。脉脉兮盈盈，无情兮有情。安得如来佛面如满月，满月照花花放明。迦叶暨天女，一笑撒万英。我击腰鼓吹玉笙。一花歌一曲，一曲倒一觥。
谢邹给谏
作者：钱载
朝代：清
体裁：七言律诗

缠绵谁说万缘空，寂寞惟愁两耳聋。补以三馀追季直，加于六悔拜莱公。穿渠汶水今秋浅，待闸樯灯昨夜红。多谢道乡贤俊健，隔船饷鸭使餐风。
贞女诗四首·其一
作者：钱载
朝代：清
体裁：古风

君家住临平，妾家住塘栖。上河与下河，相隔不相齐。
贞女诗四首·其三
作者：钱载
朝代：清
体裁：古风

郎姑女嫂行，守贞女是观。嫂陶字柔德，女沈名曰安。
贞女诗四首·其二
作者：钱载
朝代：清
体裁：古风

君身上河水，埧断不得通。妾心下河水，从此不流东。
贞女诗四首·其四
作者：钱载
朝代：清
体裁：古风

女家有父母，郎家姑在堂。事姑如父母，邻里为悲伤。
质郡王梅竹小幅谨题
作者：钱载
朝代：清
体裁：七言律诗

卓午经帷风自披，茶声初熟静相宜。宣城管试歙州墨，李息斋兼杨补之。皴石气苍晴雪后，点苔痕歰早春时。勒寒待暖今年闰，分付群芳也莫迟。
质郡王画绿牡丹并题陈秋曹朗持示属次韵题
作者：钱载
朝代：清
体裁：七言律诗

三十三天天蔚蓝，一枝初剪许人看。本来欧碧压穰艳，何似鞓红当峭寒。西苑露光南苑露，金钩栏影王钩栏。都缘供作升平曲，花外新弦不住弹。
贮芍药于双瓶题壁二首·其一
作者：钱载
朝代：清
体裁：七言律诗

定陶国中十二钗，相逢不独忆翻阶。丝纶阁迥承申命，阊阖天清过巳牌。新笋园林穿白练，嫩萍池沼聒青蛙。江南梅子城南杜，白发悠悠自小斋。
贮芍药于双瓶题壁二首·其二
作者：钱载
朝代：清
体裁：七言律诗

曹叔祠前路短长，汉高坛上极微茫。丹陵雷泽春芜老，伊尹莱朱落照黄。今夜可能无美酒，来朝还更有浓香。凭他千古离愁剧，付与双河柳万行。
贱日
作者：钱载
朝代：清
体裁：五言律诗

贱日难家室，高天及子孙。几曾襄大务，维是荷深恩。丝诰山陲垄，秧畴海畔村。来生安可必，补报矢空言。
贵溪
作者：钱载
朝代：清
体裁：古风

滩响枕上流，始知船早行。推篷起盥漱，露色遥峰清。我篙来则帆，或隔莎渚横。盘陀山骨老，萧瑟渔家晴。即境且深寓，淹晷无他营。三峰意相跂，霞采临江生。琮琤乱水窜，沙砾高洲成。曲湾斗夹势，微火摇孤城。梦情逐雁侣，恋岸知其更。芗溪寒可采，鬼谷今犹名。
赐清音阁观剧恭纪十首·其一
作者：钱载
朝代：清
体裁：七言绝句

碧槛红楼御榻安，东西厢敞藉群官。高高面北三层阁，阁下笙箫按凤鸾。
赐清音阁观剧恭纪十首·其七
作者：钱载
朝代：清
体裁：七言绝句

周密回思志癸辛，贯云石又稗官申。人间散去遗闻鉴，天上收来法曲陈。
赐清音阁观剧恭纪十首·其三
作者：钱载
朝代：清
体裁：七言绝句

三陈玉食即分颁，盘炙瓯香次第间。内苑晚晴胜早暖，微臣白发也丹颜。
赐清音阁观剧恭纪十首·其九
作者：钱载
朝代：清
体裁：七言绝句

十日为期后接前，齐期停乐圣心虔。凉风即次留襟佩，圭月从容待管弦。
赐清音阁观剧恭纪十首·其二
作者：钱载
朝代：清
体裁：七言绝句

盆花左右列中庭，蕙箭榴房间素馨。朝雨丝丝帘额洒，檀槽声趁最珑玲。
赐清音阁观剧恭纪十首·其五
作者：钱载
朝代：清
体裁：七言绝句

鱼龙曼衍不妨工，览古犹关一曲中。花石船头朱勔坐，汴梁城外水门东。
赐清音阁观剧恭纪十首·其八
作者：钱载
朝代：清
体裁：七言绝句

齐天圣寿月初开，蒙古诸王续续来。并恳行围随雁碛，先教入坐侍琼台。
赐清音阁观剧恭纪十首·其六
作者：钱载
朝代：清
体裁：七言绝句

金家初旺宋家柔，不与辽家作好仇。岳顶赏花才几日，凤凰山翠见杭州。
赐清音阁观剧恭纪十首·其十
作者：钱载
朝代：清
体裁：七言绝句

御书每日午牌成，内监铺将照地明。圣处工夫寸阴惜，水淙山响自歌声。
赐清音阁观剧恭纪十首·其四
作者：钱载
朝代：清
体裁：七言绝句

章奏亲批膳后仍，军机晚对玉阶承。分明韶濩云山际，半日中间暇未曾。
赐詹事府钦定重刻淳化阁法帖恭纪
作者：钱载
朝代：清
体裁：七言律诗

请恩修廨乍经年，欣奉纶音宝刻传。起例春秋关至教，订讹甲乙备真诠。蛟螭伏匣云光静，松柏交檐露色鲜。鸿笔诸臣暨多士，不惟心画要精研。
赠吴明府懋政
作者：钱载
朝代：清
体裁：七言律诗

晚达幸同烧尾宴，先茔俱在永安湖。君为廉吏还司训，归以惇师遍学徒。贞肃祠堂今代及，文章轨范近来无。登高插菊年年事，海上青山两杖扶。
赠周许州天度
作者：钱载
朝代：清
体裁：七言律诗

频年畿县数贤侯，几月农曹即外州。刍牧牛羊今是亟，秘书著作孰为优。颍川四长风何古，马耳双尖笔正遒。受禅台南晴雪在，可无携酒庆丰楼。
赠朱丈秀才丕襄
作者：钱载
朝代：清
体裁：古风

俯兹一切尘，所不如耕桑。十年关中客，归来奉母觞。六甲儿岁周，八秩母寿康。琴书太傅泽，屋宇桐花香。山觚父乙崇，宝齍王伯方。鉴背仙不老，瓦头生未央。晴窗出相娱，辨證薛与黄。八分集千文，体括冰斯长。一一道游历，天风秋慨慷。潼津西岳庙，绣岭华清汤。周宫莽无黍，秦月今犹凉。宝气积书笈，藓文驮马缰。爱其嗜好古，使我衣冠苍。缅惟太史公，博极欧刘杨。诸孙洵淹雅，欲问名山藏。
赤帝峰
作者：钱载
朝代：清
体裁：五言律诗

得势成遥拱，中峰气倍真。文明朱鸟应，宰制火乡均。数仞灵宫后，三秋短屐新。谁欤惠车子，更叩魏夫人。
赵仲穆为杨元诚画竹西草亭图
作者：钱载
朝代：清
体裁：古风

行省掾属有杨瑀，吴绎写像倪瓒补。树石之后诸公题，敦交瑀也名流伍。其家浦东今张溪，种千竿竹于林西。翠玉萧萧屋在东，主人号作竹西翁。竹间筑亭匾斯揭，此时二月多春风。春风误写赵仲穆，两树长松一坡竹。亭中有人静槃礴，亭下有溪渌隈澳。二甲进士李黼榜，铁崖道人题复赏。贞居曲江暨南村，物外十辈留清言。我今展图向尘沙，安得问尔之东家。熏风满簟吹苍雪，春雨充庖尽玉芽。
赵仲穆云松仙馆
作者：钱载
朝代：清
体裁：古风

云有五茸士，弃家著黄冠。仙居寡所尚，琴罢复自弹。风神何迈爽，庶见凌霄翰。槜李值赵公，徵图如所安。数峰秋碧峙，一凹白云漫。屋边绛叶林，篱下紫茎兰。炉香静初放，诗侣来亦欢。独鹤侍前除，薄阴生晚寒。
赵北口
作者：钱载
朝代：清
体裁：五言律诗

蒲草青青际，风帆半以徐。桥阴为午饭，淀里得秋鱼。意气长鞭及，功名短发梳。海东鸥鸟梦，又觉十年虚。
赵北口作二首·其一
作者：钱载
朝代：清
体裁：七言绝句

红桥绿水晓光浓，行殿风杨扫蓼茸。好似白沙堤上壁，别来南北两高峰。
赵北口作二首·其二
作者：钱载
朝代：清
体裁：七言绝句

西泠东畔读书人，黄相渔矶近作邻。三十五年红芍药，里湖看雨丙寅春。
赵北口晓行
作者：钱载
朝代：清
体裁：七言律诗

燕南六月汎舟曾，缱绻今来白发增。告祭未行蒙改命，山庄遄赴忝亲承。城阴小驿声留雨，桥上轻舆影照灯。入塾早闻山海语，前旌尚慎主恩凭。
赵北口水行
作者：钱载
朝代：清
体裁：古风

刘李建瓴黍粱侵，撑船指驿梢叶森。四十九淀畿南利，七八月间雨集深。贺六符惊塘泺眼，信夭翁乐鱼虾心。我侬有乡谙穑事，疾速直沽趋海浔。
赵北口追忆丁巳春偕马副使维翰南归
作者：钱载
朝代：清
体裁：七言律诗

板桥官柳比江村，二月归鞍得共论。泉下已成消息断，日边犹遣画图存。绿芜细雨飘隋苑，落景寒潮打白门。回首旧游都似梦，那将金缕与招魂。
赵城
作者：钱载
朝代：清
体裁：古风

善走生蜚廉，传裔为造父。穆王御以归，遂尔宅兹土。奄父又善御，千亩力何努。异哉代有闻，以走绳其祖。成季冬之日，宣孟民之主。是皆称国良，止特载盟府。呜呼延陵言，后兴在赵武。宣献实惟三，唐封竟分取。太岳九镇尊，姑射神人数。其中汾水来，广衍非斥卤。天地大难知，盖不胜罗缕。海隅虽已驱，世家未亡谱。
赵子固东坡笠屐图砚歌
作者：钱载
朝代：清
体裁：古风

彝斋居士巨砚琢，背写坡仙须鬓清。藏者递传印各刻，俞和济之及文彭。康熙丁亥王澍得，船泊奔牛双眼明。积书岩空又流转，昨岁在粤今在京。砚乎弹指易周甲，感我观者戊子生。从初彝斋亦何取，戴笠著屐长身行。宋家绢本态迥别，少一拄杖衣飘萦。邑犬妇人小儿杂，雨狂路滑笑吠争。军使张中识其趣，秀才符老嗟此情。我不慕苏却为赵，白头藉发存风声。
赵希远荷亭烟柳纨扇
作者：钱载
朝代：清
体裁：古风

怜绝扇纨如月大，银塘一曲墙一带。碧笼丝缕柳成烟，粉点只双鹭穿霭。塘下藕花花上栏，栏中人坐对吹弹。花风将晚晚逾静，人意自凉凉未寒。况于德寿邀佳句，书就云霄曾进御。分明南渡几何时，约略西泠不知处。
赵忠简公
作者：钱载
朝代：清
体裁：古风

天心莫可凭，运屯亦登贤。用之辄不竟，虚生有烦冤。维时渡江初，颇尝用其言。肃宗得李勉，实见朝廷尊。绍述祖安石，酿成今日患。首罢安石配，吾道乃大存。经营始西蜀，关中图本根。荆襄可进取，行阙宜公安。虽知用卿力，那弗终君恩。救浚再忤桧，一出膺多艰。馀生白首远，九死丹心陈。山河壮其气，箕尾归于天。裴乡接赵里，树接仍枝连。春风两家树，春树一墟烟。故知裴赵先，皆出伯益孙。嬴秦与赵宋，功烈犹同原。
赵文敏公寄右之兄札墨迹
作者：钱载
朝代：清

罗绮难胜俨惠临，疏行矮本尚传今。繇来玉马朝周客，未绝铜盘别汉心。燕市梦孤将尽夜，弁山春杳送回音。江南合遣人才访，不独王孙有故林。
赵编修翼出守镇安属题其所谓鸥北耘菘图即以送别
作者：钱载
朝代：清
体裁：古风

春畦锄菜者，金马久翱翔。蒙恩秩二千，旧业逾不忘。人情贵思本，厥德恢无疆。今宵饮君酒，照壁此烛光。国家重廉吏，实望氓庶康。山川自绵亘，庭户非阻长。我悭明珠佩，又乏宝剑装。徘徊沙鸟心，何以赠子行。
起居注馆宿次
作者：钱载
朝代：清
体裁：五言律诗

腊雪融初净，春风动渐香。门西先夕候，殿右厥明襄。蔼蔼珠杓丽，深深玉漏长。红灯频自照，束带正冠裳。
起居注馆宿次·其一
作者：钱载
朝代：清
体裁：五言绝句

北郊牲已视，内阁版应书。职已先期恪，心难不寐舒。
起居注馆宿次·其二
作者：钱载
朝代：清
体裁：五言绝句

君恩感清切，儒术愧迂疏。又待星光晓，簪毫上玉除。
踏青游·清明日答匏斋仪部
作者：钱载
朝代：清
体裁：词

酒病憎寒，东邻昨传词句。还说道、芳郊烟缕。杂花香，新草色，近鞦韆处。可准备，相挨好春时节，莫忘少年情绪。一枕㩻眠，高城晓鸦无语。却送得、空庭细雨。更帘阴，兼雪点，乍飞仍住。闷怎遣、凭君向天商略，甚欲踏青难去。
载以雍正壬子科副浙江乡试榜今乾隆壬子科六十年矣得循恩例九月十二日鹿鸣宴重赴有述
作者：钱载
朝代：清
体裁：七言律诗

深被君恩一盏醇，中丞堂敞接如宾。泠泠鱼丽南陔古，济济天香桂子新。八秩早开扶杖者，三朝生长太平人。未能遍语诸先辈，感极归田已十春。
辛酉上行庆寿礼成禦太和殿受贺颁恩诏于天下侍直恭纪
作者：钱载
朝代：清
体裁：七言律诗

躬奉天经纯嘏常，特颁天旨乐锵洋。仰惟皇帝大仁孝，诞及神人胥悦康。海外又传扶杖听，殿头亲见与风翔。露垂泽布有如此，千万岁寿歌善祥。
过万杉寺不入
作者：钱载
朝代：清
体裁：古风

修林何阴阴，有径出稻田。三门自深深，有僧立秋烟。迁莺谷声静，庆云峰影圆。松篁自左右，疏密相周旋。尔寺何以名，万杉天圣年。今虽无遗株，客亦不问禅。冥冥过去心，日落山苍然。
过上亭铺是郎当驿成二绝句·其一
作者：钱载
朝代：清
体裁：七言绝句

雨点吹来阁道长，铃声未免碎丁当。已知舞袖郎当甚，鲍老何烦笑郭郎。
过上亭铺是郎当驿成二绝句·其二
作者：钱载
朝代：清
体裁：七言绝句

长安归去也郎当，蜀道铃声且自长。昨夜兴元西畔月，一株梨树佛前堂。
过冻河至黄牛堡
作者：钱载
朝代：清
体裁：古风

南桥接北桥，两道河淙淙。别尔滥觞处，去为嘉陵江。桥南草如毯，草上峰如幢。始怜煎茶顷，胜绝不可双。龙沟迅流骇，石窑奔渠愯。后滩拥前滩，捲涛复惊泷。峰根石阻束，振落气未降。水急使马迟，越川屡趋杠。宋人废壁垒，黄犊勤耕䎫。杂采坪上花，供之拓晚窗。
过天成寺上万松寺复度西甘涧东甘涧踰岭入古中盘回憩少林寺外
作者：钱载
朝代：清
体裁：七言律诗

田畴山谷马曾通，二十一年成老翁。松夹杏花盘下上，日开雨气涧西东。尘心世界知无尽，丝鬓身名笑已空。举首石崖天藻遍，纪游弥复句难工。
过嵇忠穆公墓碑
作者：钱载
朝代：清
体裁：古风

落日大道旁，丰碑揖峨峨。昔公被害地，墓故在山阿。执德洵高邈，鸣玉殊委蛇。蒙尘乃承诏，卫难独靡他。呜呼典午业，石勒犹讥诃。择利鲜忧国，其如磐石何。苍茫向沙砾，黯澹伤蓬科。繇来忠义心，空使无蹉跎。门人及故吏，行服三年多。所难感东海，抚迹为滂沱。
过弋阳六七十里感赋五首·其一
作者：钱载
朝代：清
体裁：七言绝句

一段一湾碧玉春，千峰千朵金蓉新。天公大不轻儿戏，著此溪山实赚人。
过弋阳六七十里感赋五首·其三
作者：钱载
朝代：清
体裁：七言绝句

船头久立晚烟横，拚与诸峰一尽情。弋字涯东联句处，滩声已是断肠声。
过弋阳六七十里感赋五首·其二
作者：钱载
朝代：清
体裁：七言绝句

雨湿溪容茶灶前，雨飞峰翠酒杯边。昔来大叫增独剧，今亦相看欲少年。
过弋阳六七十里感赋五首·其五
作者：钱载
朝代：清
体裁：七言绝句

未必名山尽解愁，人生难得国恩酬。清滩自把工夫惜，只趁来风不住流。
过弋阳六七十里感赋五首·其四
作者：钱载
朝代：清
体裁：七言绝句

昨日晴风今雨风，风行风止我方东。天恩特地重经此，山迥溪长一哭公。
过弋阳六七十里江山胜绝即目成歌
作者：钱载
朝代：清
体裁：古风

龟峰三十二可凌，灵山七十二最矜。篷窗兀坐疑似增，但送远近秋崚嶒。一峰转江江碧澄，峰之插江以为恒。一峰如城砖甓层，如台如笔还如鹰。牛卧狮搏龙矫腾，青霞千里纵横凝。一溪落江桥隐藤，溪来峰阴百折曾。一矶砥江老模棱，涛痕四蚀如环縆。崖悬壁削立一僧，其居篁竹松鬅鬙。僧立观水风不兴，水色苍玉光寒冰。又峰压虚冰玉承，影浸百艓渔收罾。轻篙短桨妇女能，得鱼归去麾之肱。阻流安碓滩声应，稻堆屋山高及陵。此沙可宿无缴矰，草堂盍面峰间塍。远招近揖皆我朋，一林红树清霜凭，一行白鹭凉烟胜。
过张侍御馨出示古藤花下忆弟编修坦用曝书亭集檐字韵诗归而和之简侍御寄编修
作者：钱载
朝代：清
体裁：古风

移居剧喜藤压檐，痴虬蟠雪无须髯。乞题为借四字额，就赏待拓三春帘。君家金玉洽臭味，我辈苔石销凉炎。芳意甫凭乳鹊唤，秾情倏阻游蜂黏。宝佩俱披仙露碧，铢衣独飏罡风尖。仲兮北邻隔巷柝，季也南下通邮签。秋飙吹帆送影驶，冬月照牖分光廉。梅枝折多寄难慰，柳絮飞急看尤嫌。兹辰彳亍古屋叩，一架𦋏𦌉繁花添。留宾供茗致蕴藉，忆弟裁句何精严。望远已频揩眼膜，割愁姑且摩腰镰。江城此时酒潋滟，江馆几处鱼喁噞。新琅玕乍山雾扫，晚芍药又林烟沾。岂知藤檐怊怅兼，心如流水遥相渐。去年铺茵日妍暖，向夕侧帽天清恬。爱而不见涎涎尾，从之宛在苍苍蒹。附书并问麦秋好，早有甘雨欢黎黔。
过愚庵与朱秀才耽对月
作者：钱载
朝代：清
体裁：五言律诗

巾子峰南麓，薰禅自一家。开门里湖水，供佛白莲花。露下看天碧，楼空坐月斜。不须重设茗，冰齿食西瓜。
过杨梅桥
作者：钱载
朝代：清
体裁：七言绝句

山南山北翠逶迤，树叶多红鬓有丝。九叠屏还三叠水，相辞涧上忍相辞。
过杭州未得至西湖
作者：钱载
朝代：清
体裁：七言律诗

江上望知湖上山，西湖城不夜留关。好春四度翠华后，行殿两峰丹照间。旧日酒楼堤上起，几人诗舫月中还。王程促迫游情减，傥著垂杨伴老颜。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其一
作者：钱载
朝代：清
体裁：七言绝句

太守为神本正直，诸郎觅举竟贤能。同年好伴还随舅，有我常来聚一灯。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其七
作者：钱载
朝代：清
体裁：七言绝句

弟子员同趋博士，而今存殁倍怜渠。朱髯何苦髯如雪，才上公车五十初。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其三
作者：钱载
朝代：清
体裁：七言绝句

三年门巷缓归思，书札多烦说我儿。见否东墙梅一树，已开花未问来时。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其九
作者：钱载
朝代：清
体裁：七言绝句

簪花短发半梳无，岂比狂人左右呼。识字读书曾不悔，廿年饥冻约妻孥。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其二
作者：钱载
朝代：清
体裁：七言绝句

自教难忘太守贤，也权书课草堂前。我须未出君丫髻，一瞥如何十九年。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其五
作者：钱载
朝代：清
体裁：七言绝句

泪弹亦为朱明府，指偻须同祝舍人。二十六年嗟已矣，麻姑元说又扬尘。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其八
作者：钱载
朝代：清
体裁：七言绝句

君家翁子身荣晚，一日还乡衣锦行。但得乐天张贾遇，不妨小弟作刘兄。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其六
作者：钱载
朝代：清
体裁：七言绝句

广渠门外送归后，寂寞我留冬复冬。年少不知今渐惜，人生难得是重逢。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其十
作者：钱载
朝代：清
体裁：七言绝句

舍人五十方馀五，不许清恬老态增。无事喃喃过夜半，撩君睡思已懵腾。
过汪孟鋗仲鈖两孝廉寓斋夜话呈祝舍人维诰并简朱孝廉麟应十首·其四
作者：钱载
朝代：清
体裁：七言绝句

两盏三杯意总忺，春寒十倍夜何嫌。逡巡忽迸无心泪，已失平生万孝廉。
过淮安
作者：钱载
朝代：清
体裁：五言律诗

河曲三更沓，风狞一刻饶。淮几下昏垫，秋若烧萧条。荷圣鸿加恤，维神亟靖嚣。扬帆欲东下，先问海门潮。
过湖循南山步行饭于理安寺复历九溪十八涧出徐村遂并江浒入云栖寺宿
作者：钱载
朝代：清
体裁：古风

船人唤春游，引胜成所愿。石屋岭高高，洞佛尺还寸。问渠凿何年，色相乃缱绻。舍之度西林，青瑶流不慁。熙宁郑守题，亦未落荒蔓。杨梅说金妪，夏月竹筐贩。只今焙茶天，山姑摘芽嫩。岩英翠杂殷，修竹俄十万。衲子岂尝识，腹空就伊饭。目谋与心惬，腰脚已忘健。但觉乱水声，相随屡休顿。须臾出大江，讵止嚣尘远。前期净土因，手欲一花献。夜堂听风泉，禅诵为谁劝。
过西林寺
作者：钱载
朝代：清
体裁：古风

东林树尚深，緤马马亦凉。西林树甚疏，种稻稻已黄。西寺较东寺，独立宝塔长。东僧让西僧，未老眉毛苍。厨炊本两家，礼诵分两堂。檀栾一秋坞，芙蕖一佛香。中间指一突，日落慧远藏。似有蟪蛄鸣，寂莫不可当。我身山之阴，我心山之阳。
过邹平
作者：钱载
朝代：清
体裁：五言律诗

我已能忘老，天应与散愁。无边麦苗毯，不住柳花毬。长白山中赏，摩诃庵里游。若为谢公句，如见黛溪流。
过钴鉧潭未及游
作者：钱载
朝代：清
体裁：古风

柳侯诡构胜，泄郁游于辞。深树道左潭，舍旃聊系思。次山所题美，柳顾鲜及之。柳记所感寓，鲁直亦少推。古人太重己，动不屑屑为。留语西山西，观月方临兹。
过露筋祠阻风夜雪
作者：钱载
朝代：清
体裁：五言律诗

才得北风利，风号不可行。祠荒村黯淡，水急树纵横。夜雪闻来骤，家园积已盈。归心向江口，寒柳认芜城。
过黄梅
作者：钱载
朝代：清
体裁：古风

露气复风声，停前驿南柳。萧萧断续间，送我缘山走。山回见佛场，竹密拥蜂牖。意内一株松，苍然壮兹阜。其巅有清池，此际开白藕。上座尔为谁，谁舂碓坊臼。薝卜香自深，旃檀荫方厚。空馀会法人，四百四十九。嶕峣破额西，江冷蘋花否。借宿亦悲心，碧空屡回首。
迎驾涿州过良乡县南弘恩寺
作者：钱载
朝代：清
体裁：七言律诗

晓霭霏霏万善桥，周遮夏树接青条。深开别馆金铺扫，静迓回銮玉膳调。乍读碑文知旧店，尚藏经卷自前朝。古香斋墨瞻三相，迥出吴装笔法超。
近青山驿沿潜山麓三十里入山谷寻石牛天已昏黑小吏云在隔水草中同游者萧检讨广运
作者：钱载
朝代：清
体裁：古风

名山僧既古，名人来借山。其人慧且杰，专己性若悭。不与古雷同，独辟天地閒。时贤遂和之，文字娱其间。今朝客此偕，实为双井谩。涉水历村落，行田越冈峦。无雨风故凉，有云日已残。登顿再三云，导之径右盘。如洞巨石叠，是涧微泉乾。脚踏诸公题，天影俯徒观。老僧吹细火，小吏指荒菅。谓牛伏于彼，我亦舍之还。皖公峭且排，铁色石不顽。嶕峣而崱屴，颇亦藏神奸。好奇酷搜趾，必欲惊尘颜。岂知泄秀灵，去落龙眠弯。才人寂寞怀，寄托非所艰。造物辄听之，傅会凭存删。县中迎炬遥，露叶穿沙湾。堤上蔟马迟，长桥出重滩。
连日采山路黄紫翠花中多红蔷今日乃得白蔷
作者：钱载
朝代：清
体裁：七言绝句

蚕丛春好过春蚕，人老今年七十三。记取朝天关下路，红蔷花北白蔷南。
连雨
作者：钱载
朝代：清
体裁：五言律诗

十日五风好，三春二月侵。自天常有岁，及物岂无心。夜静桑麻足，村遥竹树阴。湾洄桥岸转，曲曲刺篙深。
述怀
作者：钱载
朝代：清
体裁：七言律诗

宝泽堂高燬不存，百年尚亦有田园。冯宜人产垂今后，侍御公支远独蕃。生渐饥寒徒自废，心难孝义亟相敦。衰颜愧向儿曹说，夙夜将何保旧门。
追哭祝典籍四首·其一
作者：钱载
朝代：清
体裁：七言律诗

科名官职本皆虚，休矣先生术未疏。各各传家诗礼学，勤勤立命圣贤书。原知到后归无用，岂悔从前恐不如。何处夜台应听我，隔来犹欠半年馀。
追哭祝典籍四首·其三
作者：钱载
朝代：清
体裁：七言律诗

分明懊恼那能言，风雨何知此冷暄。花落花开谁错误，年来年去亦丛烦。负君秋馆灯无焰，愧我春衣泪有痕。幸是孝廉真孝子，一邱早晚卜高原。
追哭祝典籍四首·其二
作者：钱载
朝代：清
体裁：七言律诗

滮湖朱大赁居年，张祝陈王大小钱。菊候清霜梅候月，南轩薄醉北轩眠。浮生自古难长此，残梦于今实渺然。怨绝篁园归里后，尺书竟不蓟门传。
追哭祝典籍四首·其四
作者：钱载
朝代：清
体裁：七言律诗

兰摧汪二杳何之，玉折陈郎又几时。大化惯于才士酷，明经俄以客魂悲。城南水燕仍飘羽，担上山桃漫吐蕤。且拉舍人芳草地，相濡相呴付深卮。
追忆周秀才昌
作者：钱载
朝代：清
体裁：古风

担囊讵必远，乡里师模在。遂忝子同门，二年辅勤怠。余年十四五，子长年及倍。而翁古人风，童丱荷殷待。木芍药翻翻，辛夷雪皠皠。前荣与后檐，此景忽移改。小山失频来，遗迹缅多载。苒苒世阅人，滔滔水归海。岂无琢玉期，谓以艺兰采。胸怀莫能行，即寿亦增殆。
追记百二十六岁寿人王世芳
作者：钱载
朝代：清
体裁：七言绝句

祝釐三度凤城还，百岁初逢鬓未斑。五省分居才四世，地行仙本在人间。
送万二之阳山
作者：钱载
朝代：清
体裁：古风

阳山汉县今连州，阿兄作宰远迎母。便挈全家大庾南，且过明月中秋后。车船几出虚同里，寒暑才归又分手。山鹧愁人竟趁飞，兔株落我仍孤守。上滩下滩滩转急，上岭下岭岭忽陡。此客非贪赵尉金，此心直送钱塘口。湟溪关清瘴收墨，桂阳山碧城如斗。官无丞尉巷无人，昔者云然今或否。县东钓鱼矶可诗，县北读书台可酒。小廨波罗密覆檐，佳日太夫人上寿。嗟君从宦身偏暇，入粤探奇天岂偶。五羊虽说雁鸿无，顿首尺书还寄某。
送万二光泰北上
作者：钱载
朝代：清
体裁：七言律诗

岭外归舟岁乍更，几宵灯火郭东明。极知会面元稀语，但到分襟辄厚情。奉诏春官三月改，看君进士十年成。天心国政今符合，好继瀛洲宴上声。
送储宗丞麟趾假归宜兴
作者：钱载
朝代：清
体裁：七言律诗

叙族纠宗赞月卿，丹颜鹤发伴清名。不缘拜墓还乡去，未许看山访旧行。罨画溪中花竹远，牧童词外笠蓑轻。君恩说与诸群从，可是难胜缱绻情。
送冯孝廉桂芬还海盐
作者：钱载
朝代：清
体裁：五言律诗

曰自钱冯契，都逾二百年。丰阳宜有后，海上早称贤。秋月催南雁，长江待北船。抟扶方六息，讵必让人先。
送别严侍读长明
作者：钱载
朝代：清
体裁：七言律诗

闰春春驻又阑春，踽踽忧归问去津。掌诰十年曾不达，收书万卷竟非贫。心依屋角钟山老，手种坟头柏树新。文会城南犹寡侣，奈何先托寄将频。
送吴舍人宽南归兼怀陈侍读鸿宝
作者：钱载
朝代：清
体裁：五言律诗

一尊醉秋圃，明月五年过。华省老芍药，故山生薛萝。新安江见底，渌水曲闻歌。傥值西陵侣，知予懒若何。
送吴进士泰来归苏州
作者：钱载
朝代：清
体裁：五言律诗

名闻七子诗，乍见上春司。却为探花使，翻成折柳枝。到家趋綵服，开宴对山池。筮仕元毋骤，惟君乐更宜。
送周编修沣假归嘉善为封公太君寿
作者：钱载
朝代：清
体裁：七言律诗

伯氏同科及第先，去年令子我同年。今秋弟妷三珠又，来日慈恩五骑连。乐甚齐眉方七十，归欤舞綵太蹁跹。百龄翁媪天应许，目见曾元辈辈贤。
送夫人灵柩至张家湾登舟
作者：钱载
朝代：清
体裁：五言律诗

行行国东出，八月晓星阑。君是乡园返，吾非梦寐看。船樯自风正，湾水未宵寒。已办藏千古，休令感万端。
送孙进士维龙之令安徽二首·其一
作者：钱载
朝代：清
体裁：五言律诗

便别学堂行，俄看主县城。宜民皆我事，酌古即今情。皓月三秋迥，长江万里清。到来敦所力，莫漫企声名。
送孙进士维龙之令安徽二首·其二
作者：钱载
朝代：清
体裁：五言律诗

占籍宛平久，外家居并侨。先公缅忠烈，故垄在馀姚。进宦年真壮，还乡路岂遥。何时闻渡浙，行矣马萧萧。
送家学士大昕省亲归嘉定二首·其一
作者：钱载
朝代：清
体裁：古风

召试君始官，螭右及我同。今春病旋已，悼室心为恫。所欣有于菟，哑哑绣褓中。明当请假归，抱以见阿翁。太母发亦素，阿翁颜并童。家兄携舍弟，酒熟年又丰。我愿生燕羽，巢君之船篷。见君著莱衣，堂启娄江东。
送家学士大昕省亲归嘉定二首·其二
作者：钱载
朝代：清
体裁：古风

有松或竹柏，有梅或李桃。有庭或兰蕙，有径仍蓬蒿。愿君有此居，聊以拓书巢。所嗟光禄来，祭妹应叨叨。冬寒雪萧萧，求地出近郊。青乌亦何人，信矣不可挠。傥探林屋书，傥观曲江涛。逢国大庆辰，愿君早还朝。
送张太守凤孙之任滇南
作者：钱载
朝代：清
体裁：七言律诗

同徵好夜会三人，难得双灯照百巡。白石青松商结夏，碧鸡金马又班春。诗歌早已通于政，礼教仍烦及我民。山色范村多老计，有渔航处可垂纶。
送徐太守良之任夔州二首·其一
作者：钱载
朝代：清
体裁：七言律诗

粤西佐郡几年馀，垂橐朝京日驾驴。此去又为贤太守，相看原是老中书。许身惯越山川险，报国频添鬓发疏。荆楚上游全蜀口，耆民扶杖望旄旟。
送徐太守良之任夔州二首·其二
作者：钱载
朝代：清
体裁：七言律诗

名纸乌丝画作阑，颜家非仅禄能干。乞君为写先公疏，赠我教留后代看。滟滪瞿塘饶断石，素书双鲤有加餐。政成莫待县车候，秋月莼乡共钓竿。
送憨上人还杭州四首·其一
作者：钱载
朝代：清
体裁：古风

拈花寺中见，忽忽十年来。今朝分手处，七月秋荷开。中间万寿松，共坐曾几回。亦知向后缘，莫踏西郊苔。松风满携袖，各自拂其埃。我行即我家，瓶钵何烦催。
送憨上人还杭州四首·其三
作者：钱载
朝代：清
体裁：古风

河渚里有梅，皋亭下有桃。村将水浅深，路以山低高。南峰见江岸，北峰闻海涛。峰后又峰前，钟磐清藜蒿。子行倘我待，他日同游遨。子如不我须，使我孤筇劳。
送憨上人还杭州四首·其二
作者：钱载
朝代：清
体裁：古风

去去国东门，悠悠潞河水。一帆自在流，早到钱塘里。里中白发人，昔者少年子。旧庵竹树青，笑尔袈裟紫。佛前灯火明，屋后稻田美。谓即当真归，浮休半如是。
送憨上人还杭州四首·其四
作者：钱载
朝代：清
体裁：古风

聚亦知谁主，散亦知谁客。行岂不如云，卧岂不如石。慇勤复慇勤，问我笠与屐。寸心祗未灰，双鬓奚争白。我非为师言，师亦随所役。雨落是今朝，月明又今夕。
送施编修培应乞养还昆明
作者：钱载
朝代：清
体裁：古风

厥初见子来，仪度何雍容。授经仍取给，登瀛既五冬。世贤岐不一，蹇蹇弗与从。语常念双亲，老健待所共。辛巳介慈寿，推恩奉鸾封。壬午典晋闱，复命趋陛重。仰承上问周，天霁春为浓。毕事即请归，院长难留踪。绰然家国身，造物意有钟。一力担囊随，一车背寒冲。滇池虽无雪，山隔望已颙。年皆近八十，出入相扶筇。一日拜于堂，非徒桑梓恭。吾人安及此，始信庸德庸。
送毕庶子沅观察陇西四首·其一
作者：钱载
朝代：清
体裁：五言律诗

诏以宫僚出，年惟穑事成。秦民休养后，陇水往来清。壮齿多全力，宏材少定程。宣胪原第一，慎重此声名。
送毕庶子沅观察陇西四首·其三
作者：钱载
朝代：清
体裁：五言律诗

赠我英州石，苍然琴几云。自今宜对尔，终日即如君。华岳关初入，仇池路又分。巑岏奇绝处，回忆近炉熏。
送毕庶子沅观察陇西四首·其二
作者：钱载
朝代：清
体裁：五言律诗

中外何区别，贤良有过差。要须臣职尽，报答主恩加。一盏香醪劝，三更漏鼓挝。儒生疏惠泽，节钺亦徒誇。
送毕庶子沅观察陇西四首·其四
作者：钱载
朝代：清
体裁：五言律诗

请得踰旬假，归为上冢留。迟冲灞桥雪，迥汎洞庭舟。乡里看翁子，儿童望细侯。梅花青崦月，且约复来游。
送沈郡丞清任赴官四川
作者：钱载
朝代：清
体裁：七言律诗

洪恩录用必腾骞，壮齿回翔稍下迁。此是王尊何眷恋，歌如叔度有周旋。明灯白发三杯酒，芳草青山二月天。手板不劳趋幕府，军声即定小金川。
送王大理昶请假奉太夫人归里葬先大夫二首·其一
作者：钱载
朝代：清
体裁：七言律诗

十载从军滇蜀徼，元戎献捷丙申春。掌谋莲幕书生力，拜庆萱堂孝子身。报国实难先镇定，得天虽厚总劳辛。全家帝里登兰舫，勿谓归人是幸人。
送王大理昶请假奉太夫人归里葬先大夫二首·其二
作者：钱载
朝代：清
体裁：七言律诗

捧土成坟祭大夫，冰霜完得发兼肤。国仪孔雀翎加帽，郊劳明光甲被躯。维子文章元有气，若臣家世本来儒。鸭头暂蘸春风笔，更就淞南绝唱无。
送祝大上舍维诰之遵化
作者：钱载
朝代：清
体裁：五言律诗

身非一酒徒，金尽未归吴。况以雪风别，益令书剑孤。凤凰难饱食，骐骥有先驱。明夜石门驿，与君清梦俱。
送蒋文恪公丧出朝阳门
作者：钱载
朝代：清
体裁：五言律诗

积雨霁今朝，翩翩素旐飘。王畿山自绕，官树意难消。逝水随春急，归云带露遥。他年来拜墓，一驻尚湖桡。
送裘詹事日修告祭南镇
作者：钱载
朝代：清
体裁：古风

西番归降夏麦熟，典礼嘉鬯明堂开。遣告岳渎暨陵寝，储端华重扬州来。薮曰具区镇会稽，崤东之山国史推。永兴公封昉天宝，云雨施润襄胚胎。夏王会计此弓剑，下有耘鸟田每每。祀山不兼祀陵命，牢具圭币祠官陪。五音饬兮澹容与，皇耆其武怀柔该。浙河东西神我福，民不疫疠年无灾。詹事诗赓柏梁上，椒房率更领其材。千岩万壑应接暇，翠管扫落苔垣苔。回帆小驻明圣曲，六月荷芰风徘徊。自言必踏北高顶，要看红日生蓬莱。理安九溪十八涧，修竹此际云栖隈。忆傍春江六和寺，题名宝级空霜埃。旧行游处付星使，偻指返阙凉秋才。秀州道出访我里，烟雨乡味菱讴催。
送许吉士菼宰荥阳
作者：钱载
朝代：清
体裁：古风

策名登史馆，报国以文章。未若郡县吏，手援斯民康。三年厕吉士，一令之荥阳。不为汲黯耻，田里归其乡。非因薛宣奏，治剧迁而良。朝廷重刍牧，子能受牛羊。邑中有殷沟，往迹疏导长。何以致丰年，勿令饥馑伤。邑中有服生，建志名未扬。何以举孝廉，使我儒术光。槐花秋雨后，驿路征衣凉。傥念客子居，立马临回冈。
送郑赞善虎文视学湖南
作者：钱载
朝代：清
体裁：五言律诗

使节青冥下，征轺霁霭间。春风瀁明月，湘水绕衡山。采采丛兰紫，萧萧旧竹斑。知君真静者，绪论使淳还。
送陈郎中朗出守抚州
作者：钱载
朝代：清
体裁：七言律诗

同郡同朝我更迂，频年行役欠相于。解元早有春风笔，比部今来竹使符。一晏二王三陆地，人心风俗纪纲图。登高灵谷山头酒，却老萸囊肯寄无。
送马荣祖宰阌乡三首·其一
作者：钱载
朝代：清
体裁：古风

去年菜市西，赤日叩子斋。千番录明史，刊误独纂排。仆饥烟冷突，屋古风吹槐。以兹谒选人，夫岂世所才。子曾不出户，时论方蒙咍。昨者见除书，得黔之仁怀。山川万里行，何以慰朋侪。圣恩适改调，雪霁春阳才。
送马荣祖宰阌乡三首·其三
作者：钱载
朝代：清
体裁：古风

黑绶古诸侯，岂不曰道同。经术饰吏事，亦在世务通。理国譬张琴，水浊鱼乃喁。破觚而斲雕，民气惟雍雍。贫贱有此官，职分慎所供。毋以刚自遂，毋以柔自容。悠悠我之思，思子在崤潼。五土之利兴，四人之业崇。
送马荣祖宰阌乡三首·其二
作者：钱载
朝代：清
体裁：古风

湖维汉恒农，其地有阌乡。潼关道初出，黄卷坂且长。怀哉二南化，去去皆古疆。不知桃邱聚，今俗还能康。红炉照云卿，可有刘侯觞。软饭劝味鱼，可有少府姜。人情贵相好，不在暂与常。我行傥来值，一握申慨慷。
逍遥乐·消寒第二会，松坪编修斋咏香橼
作者：钱载
朝代：清
体裁：词

清供尚延秋令。绉颗堆盘，消受韵疏香静。酿雪铜街，矮几深厅，且伴无言烹茗。江村幽兴。记人家、挂旭皴肤，剪霜连梗。道橘小橙酸，风味差胜。归思年年难准。梦来番番未定。僧楼旧凭处，閒锁了、翠筠径。团圞暂相见，挼手雾霏金冷。还如帕罗轻裹，皋兰亲赠。
逢林观察㒞
作者：钱载
朝代：清
体裁：五言律诗

不谓事兵间，书生竟尔娴。辞京十馀稔，宦蜀万重山。驿并小江曲，城临新月弯。同悲兖州守，莫肯眄尘颜。
道场山
作者：钱载
朝代：清
体裁：古风

小艇捷若飞，明湖畅延眺。港深登麓近，一冈扼其要。左峰抱阴森，涧落林䆗窱。右坦为坞田，田尽峰立峭。门中池有蒲，佛面懒回照。阁边鸟语频，苏迹不藜藋。少东藓磴陟，绝顶塔光耀。环观融结姿，百里实清妙。伏虎洞有无，巨石压𧇠𠿕。旁多古题名，岁月安可料。下山饮村醪，欲醉转成笑。孤襟莫与谐，道味略咀噍。
邳州村舍
作者：钱载
朝代：清
体裁：古风

筑土为短垣，中有梨柿林。其外更绕之，枯风肃森森。场平碌碡閒，蹴鞠欢童心。鸡栖犬犹吠，冻色芦帘侵。不知何主人，晚归牛力任。去州才一舍，作息于年深。沂水之下流，灯火清相临。饼香趣供粥，杂与酒酌斟。谓客且晏起，明当霜雾阴。依依愧主人，我弗如园禽。
邵文庄公温砚歌
作者：钱载
朝代：清
体裁：古风

锡山安氏制炉善，火下水上可温砚。二泉先生尝得之，左右岁寒铭独眷。先生召起嘉靖间，终养乞身居在县。别于南郭仿龟山，始是东林有书院。门人华云凡几辈，砚或其时相后先。炽来木炭含紫烟，炙向风窗却银霰。形方而椭横尺强，二百春秋阅如传。听松庵里今复归，点易台前我未见。我思弓河城之东，曰又高顾相希踪。龟山旧观顿还尔，东林微尚将无同。奈何奈何名窃附，几社复社言交讧。砚兮此日返故处，能不回忆当年公。公家香庵即听松，砚今静覆庵松浓。松根石泉泉第二，松顶云山山九龙。竹炉煮茶瓯正碧，铜炉置砚灰自红。梅花万树雪三尺，我欲从之过大冬。
邵编修招同年饮养馀斋分赋二首·其一
作者：钱载
朝代：清
体裁：七言绝句

秋宇寥寥坐有声，筠帘深对石庭清。合欢萱草疏枝叶，且乞先生论养生。
邵编修招同年饮养馀斋分赋二首·其二
作者：钱载
朝代：清
体裁：七言绝句

明河络角露初漙，可欠商量蟋蟀寒。射覆谩严觥录事，也胜红袖拂骰盘。
邹县
作者：钱载
朝代：清
体裁：古风

风饕日昃行复行，鲁将军墓冬不耕。蜿蜒拱峄石焦墨，沮洳结冰沙碎琼。寒色车中人意独，孟家东西邻可宿。墙根合抱古槐空，记对秋宵阴肃肃。
邻桃又放
作者：钱载
朝代：清
体裁：五言律诗

种桃人可奈，两度隔墙看。为置昨年闰，如祛今日寒。春阴仄帘额，晚色过檐端。莫必蜂兼蝶，谁凭树下栏。
郁家东舍作
作者：钱载
朝代：清
体裁：七言律诗

多雨少晴风雪加，隔岁来伴老梅花。青田语随桐寿记，仲瑛诗任廉夫誇。四围山起大湖麓，九里城低东海涯。村落早春殊自在，高林霁景照农家。
郊西
作者：钱载
朝代：清
体裁：七言律诗

郊西秋好唤开颜，村路经年阙往还。荫树凭栏曾得醉，缘坡藉草又成閒。寺门闸口穿城水，店舍墙头绕苑山。却为所知相隔远，旧情钩挂不能删。
郑州
作者：钱载
朝代：清
体裁：五言律诗

仆射陂西望，荷香杳霭间。圃田深草遍，列子晚风閒。提瓮村娃出，鸣铃驿骑还。周宗遗寝在，翠色近梅山。
郑桓公墓
作者：钱载
朝代：清
体裁：五言律诗

古郑汉弘农，司徒世靖共。从迁白新邑，葬考在初封。草碧如芟棘，林荒盍补松。缁衣风不远，适馆授从容。
郑遂昌小瀛洲记墨迹
作者：钱载
朝代：清
体裁：古风

真书出左手，小卷披高秋。乃知我禾郡，有水如瀛洲。兵兴在元末，江表方迁流。茅山沈道士，焉能守元邱。避地听潮里，海滨适偏幽。凿深曰瑶池，竹屋华槛周。扶桑朝激射，象纬宵沉浮。群峰青玉案，澒洞横南陬。道士号秋渊，名澄仙则修。旧山白云观，劫火空回眸。癸卯季冬望，壁嵌文是留。令人思其处，沙鸟多翔鸥。
郭忠武王祠
作者：钱载
朝代：清
体裁：七言律诗

乔林大道古城东，祠屋巍然塑令公。唐室山河凭再造，建陵松柏表元功。门前华岳流云碧，檐北潼关返照红。太息百年无尚父，宦官藩镇竟相终。
郭有道先生墓
作者：钱载
朝代：清
体裁：古风

介山拥叠叠，汾水环徐徐。先生洵明哲，党祸乃保躯。先生长八尺，袖衣博带儒。夜观昼察夙，违亲绝俗无。闭门既教授，奖训多生徒。人亡国殄瘁，不知谁屋乌。卒年四十二，井椁占斯区。秦西暨梁北，弥路方塞途。数万人会葬，二千里来趋。道非先生有，闻何夭下俱。古槐大莫围，臭味神明扶。蔡碑文则存，寄言涿郡卢。
郯城雾
作者：钱载
朝代：清
体裁：古风

车行郯子国，惝慌月西落。非影何数吹，无声但相掠。初连飞面沙，旋下遮山幕。近殊鲜分明，远或加舛错。如夜梦瞢腾，似海潮隐约。彦辅天谩论，公超市难托。羽岑郁律思，沂涘微茫度。倾盖失臂交，漙兮露犹若。
郾城晓行
作者：钱载
朝代：清
体裁：古风

月出召陵南，照我乘晓行。晓行一何凉，已觉秋风生。閒园瞥留止，客枕回蛩声。苔阶玩葩卉，襟袂犹凝清。令尉祀自肃，相送于东城。依依杨柳阴，阁阁虾蟆鸣。高岸俯溵流，舟渡闻残更。挥鞭行大野，澄彩随身明。澹浓四村碧，近远一气盈。切肌如有寒，屡惬添衣情。
酌查大中丞礼同曹侍讲仁虎陆大理锡熊集程编修晋芳斋
作者：钱载
朝代：清
体裁：七言律诗

今夕相呼醉尚能，萧寥容易见飞腾。铜街访旧为欢暂，巴徼从戎出险曾。开府勋名自青史，鄙人心眼只红灯。湖南岁稔宣醲化，岳顶云收拄瘦藤。
酌第二泉
作者：钱载
朝代：清
体裁：古风

暮色已苍然，雨风况催脚。飕飕殿角回，淅淅帽檐落。到山不见山，云气欲专壑。湿叶响重阶，虚亭决孤雀。圆洼谁所甃，灵液此焉托。碧玉浸静深，青铜照依约。泉头既成坐，林里遂频酌。渺隔中泠期，欣来桑苧若。凉涛何处生，过耳松梢掠。不取竹炉煎，留诗资嗢噱。
醉石和文公朱子韵
作者：钱载
朝代：清
体裁：古风

濯缨池之下，底柱石之边。其南为栗里，其北即温泉。弃官还旧居，有酒无尘喧。酒岂必此醉，醉岂必此眠。后人仰高躅，髣想临潺湲。匡庐自名山，彭蠡自大川。兹石以先生，相与光瀛壖。饮酒酒常得，乐天天独全。前吟平原句，后咏紫阳篇。归来馆何所，但见飞鸟还。
醉翁亭
作者：钱载
朝代：清
体裁：七言律诗

郭外风香荷叶浦，山中雨熟稻花田。泠泠如动醉翁操，落落重闻三两弦。补种老梅生碧藓，移来大石对荒泉。圣人好句题遗像，留与滁州在必传。
里中
作者：钱载
朝代：清
体裁：七言律诗

里中朋友兄怜弟，泉下朱陈祝与王。甲子已周真破梦，山川犹是独归乡。身如客舍歌三叠，事有才人泪两行。南郭明朝携酒去，过桥几树旧垂杨。
重九后四日集王学正斋
作者：钱载
朝代：清
体裁：古风

城南秋霁呼翔翱，来共君子之家醪。土坛自封犬鸡祭，却少车笠辞啁嘈。丽泽相滋在讲习，德音是则方燕敖。无曰先交后乃择，忍令始笑终号咷。面朋面友世不乏，什什伍伍求其曹。温而增华寒改叶，亦士之俊毛之髦。草虫雕虎感既类，今我不乐日月慆。花师早担彭泽菊，菜市已卖刘郎糕。千里空怀内史羹，一生未了鲖阳螯。夜遥烛短兴何极，适可宴醧宁妨饕。
重哭万孝廉二首·其一
作者：钱载
朝代：清
体裁：七言律诗

畦菜池茭入坏墙，空无倚傍突凄凉。别来秋雨复秋雨，住处夕阳还夕阳。万里母妻惟涕泪，一尘天地有文章。归心昨夜虚廊月，蛩语萧萧孰与商。
重哭万孝廉二首·其二
作者：钱载
朝代：清
体裁：七言律诗

斜街迢递一城分，绵历旬时竟不闻。倩作家书呼范子，待传手稿寄汪君。药铛火冷稀童仆，宾榻风疏半蚤蚊。未敢从头迂所问，恐伤思虑枉慇勤。
重哭王五秋曹
作者：钱载
朝代：清
体裁：古风

君家坊西我坊东，中夹罗城浜，埼岸南北通。君就塾，并水南，我就塾，并水北。日未相呼日相识，岂意相交过半百，浩歌今尚同心迹。君兄我弟不好书，两家父母视君与我兄弟如，兄弟师友乐且馀。我尝七日病方已，君亦七日病方已，菊花门巷相料理。我醉君亦醉，君贫我更贫。贫以文章见本性，醉凭天地为阳春。精华渐销难结束，暮景相连登小录。功名纵使让古贤，嗜好终须别流俗。甲戌之秋我归葬，甲戌之冬君归养。羡君上寿封公八秩跻，禄不逮亲我独悽。青山青山杵力齐，筑圹筑圹霜云低。鹑鸪叫，寒食雨，君来草堂语苦语。疏芜先垄清泰桥，母厝别村犹浅土。其月吴棹买，其夏韩江行。其秋在金陵，其冬我还京。已矣而今忍相负，佳城佳城高起阜，他日松根跽浇酒。二年输君长我差，不得哭我蒙君诗。前身后身果若输回之，何必就塾逢有时。
重宿戒坛
作者：钱载
朝代：清
体裁：古风

偃松不可忘，屡抚晚风定。登阁有馀青，语声烟际应。遂投西岩下，蔬笋烛光饤。澹兹盂粥啖，世味去来證。天低衲子龛，星冷幽人径。独起意何凭，中峰发金磬。
重宿甘露寺
作者：钱载
朝代：清
体裁：五言律诗

畿县古槐二，行宫一水分。盘根空院石，接叶短檐云。青琐客加老，大医王夙闻。西窗望葱茜，灯影动沄沄。
重游觉生寺
作者：钱载
朝代：清
体裁：古风

五日两停车，村泥少硗埆。偕行有今旧，我亦不嫌数。院花铺正鲜，井水浇多浊。寂寂虫欲闻，娟娟蝶难捉。讵复诣禅人，坐阶情已邈。大钟何必撞，斜照久相觉。
重至卧佛寺后院娑罗树下题
作者：钱载
朝代：清
体裁：七言绝句

昔来秋叶满庭浓，今见春枝有悴容。佛树此山推古德，与君须更几回逢。
重谒从叔祖施南府君祠
作者：钱载
朝代：清
体裁：五言律诗

族子肃更衣，炷香深展帏。聚观犹太息，相感本幽微。霜重壁松覆，旭高溪鸟飞。蒲圻公是爱，我亦爱蒲圻。
重谒孟子庙
作者：钱载
朝代：清
体裁：古风

冠带鸡鸣心仰止，泰山岩岩道高美。门庭趋阅十九年，爱惜阶苔历双履。松阴之井清可鉴，手汲井华瓯自汎。旧传白昼地出雷，孟里重开古坎陷。沉思孔母井在尼山东，颜氏井在陋巷南。曾氏井在徐州北，改邑不改非虚谭。徘徊庙口望峄山，苍翠欲滴烝秋岚。
重谒明孝陵
作者：钱载
朝代：清
体裁：七言律诗

朝阳东出遍秋苔，天阙南瞻夕翠开。踯躅独龙冈下马，苍茫二十九年来。宝城享殿犹樵禁，圣祖神孙几酹杯。自是本朝鸿泽至，军都诸寝总无摧。
重过万泉寺
作者：钱载
朝代：清
体裁：五言律诗

旧识招提在，春光十五番。藓碑平作础，风柳老当门。漠漠田分畔，清清水近源。西山晴更翠，更去眺西村。
重过借山楼叠前韵
作者：钱载
朝代：清
体裁：七言律诗

御园散直又来过，非为青林与绿萝。诸境已空耽结习，此身虽老藉观摩。湿云山外秋将薄，明月楼头夜渐多。君北我南还未别，百年对酒几当歌。
野泊
作者：钱载
朝代：清
体裁：七言律诗

左环江海右河淮，白发乌篷滞一涯。大野狂声风不定，长空寒势雪相偕。薄他明远难行句，谢尔柴桑快饮怀。天地高深须警策，梅花好自傍山斋。
野泊
作者：钱载
朝代：清
体裁：古风

瑟瑟水风兴，纤纤天月上。遥墟阴寂历，修畛碧莽苍。船人傍涯住，持火照旷瀁。客子沽酒行，穿林语萧爽。危樯众星湿，轻幔微烟敞。不寐思厚衣，薄寒息虫响。
金学使德瑛邀同蒋孝廉士铨过百花洲
作者：钱载
朝代：清
体裁：七言律诗

担上花枝满市黄，东湖犹得补重阳。雨风及客天齐送，亭榭非舟壑宛藏。一幅萧疏秋树对，此心冷澹古人将。荷枯萍冷阑干外，可有云卿菜许尝。
金水桥晓月
作者：钱载
朝代：清
体裁：五言律诗

天近夜如何，银蟾静玉河。五云光窈窕，双阙影嵯峨。步缓宁妨藓，襟疏似袭荷。扶阑延望迥，为照上銮坡。
金牛洞
作者：钱载
朝代：清
体裁：五言绝句

庙访苏骠骑，洞传皋伯通。鸟非无杜宇，国实有蚕丛。
金粟寺
作者：钱载
朝代：清
体裁：五言律诗

松桧萧森影，高高怖鸽翎。碧山周六里，金刹越千龄。天册吴碑目，熙宁宋藏经。人间多变灭，东望自沧溟。
金莲花
作者：钱载
朝代：清
体裁：五言律诗

叶缀茎边细，茎分叶里纤。色黄舒瓣叠，心凸吐丝馦。夕照平沙际，凉秋白露沾。采之频下马，如向佛前拈。
金锁关
作者：钱载
朝代：清
体裁：古风

铜官山夹水，独流两成辏。去金同是称，据险城惟旧。晓霁风色厉，气寒花信逗。路随崖数盘，人与地俱瘦。土门出以遥，金锁扼其腠。重山回合阻，神水峡奔溜。壁开实峰阖，拒左仍塞右。在明嘉靖年，筑设防套寇。承平武备严，依柳列双堠。边塞极榆林，襟喉此鸳甃。度关山转幽，穿隘石多秀。征人诧园林，造物耽架构。横斜石陂对，屈曲石泉漱。高淩皴法奇，叠起云根皱。台石俯石池，径石窥石窦。奈何丛石芜，上下杂花糅。野桃必长石，石石为之绣。更前岩益苍，欲采萼难就。甚宜适行游，讵可烦战斗。趋口少宽舒，环冈无隙漏。折北乃䂭磝，匆匆划华陋。
金阊杂感三首·其一
作者：钱载
朝代：清
体裁：七言绝句

让王门近柳千条，烟月留人暮复朝。醉杀丽娃乡里酒，惊心时上白头桥。
金阊杂感三首·其三
作者：钱载
朝代：清
体裁：七言绝句

韭溪百里入江斜，江雨江风自汎槎。操作已将椎髻妇，只休杵臼傍人家。
金阊杂感三首·其二
作者：钱载
朝代：清
体裁：七言绝句

天水苍苍林屋虚，包公动定比何如。人间文字犹难尽，岳渎空传未见书。
钗头凤·消寒第五会，渭厓侍御斋即席同赋
作者：钱载
朝代：清
体裁：词

交相善。来相伴。畏寒非独侬耽懒。城微雪。帘斜月。绛镫筵敞，采卢盘列。喝。喝。喝。频相劝。深相眷。算应梅树如人健。千丝发。三蕉叶。还赢狂笑，未输愁怯。罚。罚。罚。
钱舜举梨花
作者：钱载
朝代：清
体裁：七言绝句

愁他俊侣霅溪翁，叶软花明赋色工。金鸭不烧寒食夜，祗应妩媚到欧公。
钱舜举洪崖先生移居图
作者：钱载
朝代：清
体裁：古风

西山石壁闻洪都，洪崖移居刻作图。霅溪翁今别本摹，冯海粟歌读可娱。先生长身颊多须，褊褼葛衫帽色乌。东带著韡行且徒，先生新卜庐何区。僬侥之后为侏儒，苍头实从厥状符。手六角扇顾仆夫，白驴白与西行殊。裸肩鞚使勿奔趋，是僮夜半能益刍。又一苍头负笠孤，驴虽扬蹄爱如驹，举鞭未下口已呼。又一僮负文书俱，又僮前瞻负大瓠。大瓠酒可数石沽，先生家具祗此夫。真灵位业知有无，青城近在非崎岖。先生先生筇竹扶，大瓠肯借一醉吾。
铁犀行
作者：钱载
朝代：清
体裁：古风

风声波声雨乍收，清口未得行吾舟。御诗亭左铁犀一，登岸突见苍蟠虬。维金尅木土制水，纪年弗较铭辞优。豪筋隽骨足四跪，侧首西望洪河流。维时沈璧明德远，告成亦赖输良筹。冶云赤天尔体具，用诏未雨之绸缪。前年梅黄溢高堰，一错势欲无高邮。民饥宵闻帑朝赈，去年又溢淮阳愁。尔惟坐视众力竭，幸不灭没随轻鸥。依然水退背生藓，卧岸屹屹同悬疣。昨者盐官亦此铸，海门东望惊涛秋。海犀河犀职各修，不职乃贻黄屋忧。
锡寿堂燕席作四首·其一
作者：钱载
朝代：清
体裁：古风

仁庙平海宇，制科雅化覃。宪庙光盛轨，举士诏至三。我皇初元启，复诏幽遐探。群材集阙下，刘公来江南。袖然试第一，政府于今参。武成锡宴后，万国弥乐耽。从容叶佩玉，小大端朝篸。槐阴静首夏，云色浓西岚。庶几式恳款，庖洁醴且甘。
锡寿堂燕席作四首·其三
作者：钱载
朝代：清
体裁：古风

光禄举布衣，既而孝廉仕。中允第二人，相国同州里。科名与官职，我宁屑屑齿。入座惟数公，缠绵能不尔。廷尉适养痾，掩关询初起。参议叔耗闻，乐歌方辍耳。盍簪非屡占，顾且暌尺咫。何以永今宵，华镫照阶戺。
锡寿堂燕席作四首·其二
作者：钱载
朝代：清
体裁：古风

徵车遍诸路，膺选十九人。只今数偕进，朝则银台陈。岂无归田俦，远在江湖滨。况乃还山侣，寂寞半以沦。其间甲乙科，先后相拖绅。崇霄信翔羽，广陂乐萃鳞。文章并特达，事业难等伦。奈何星再周，落落还向晨。贱子晚通籍，鬓华强当春。回忆公车录，眷然陪兹辰。
锡寿堂燕席作四首·其四
作者：钱载
朝代：清
体裁：古风

己未五十人，曰惟文恭相。城南此旧堂，老树郁檐向。贤孙为大郡，继迹岁在壮。矧看子又才，兄弟早蓬阆。紫藤架乍缘，红药阑齐傍。抚景遘良时，聆谭挹嘉贶。缅自祖宗朝，迨今逾酝酿。群公迈曩哲，贱子勉微尚。从来臭味亲，亦可周旋旷。穹壤百龄俱，因之起高望。
长国寺
作者：钱载
朝代：清
体裁：五言律诗

旷矣石门口，萧然松树林。馀寒春二月，古翠壁千寻。朋上佛何语，门前人此心。由来凭寂寞，随处得幽深。
长歌代书复朱丈丕襄
作者：钱载
朝代：清
体裁：古风

春风六度遥相忆，长公来时书未得。去秋寄扇索诗画，屡阖频开恍情话。我久不画荒墨池，有诗牵率如无诗。多谢乡园诸老辈，道载犹存故时态。读书悔失山中年，滔滔东流殊惘然。翁之壮盛常为客，谅复能知其可惜。扇留又过元宵灯，今晨微寒砚水冰。梅花一枝偶学写，窗外俄闻雪飘洒。去秋曾独阅庙市，万玉图逢王处士。至宝亲收梦暂依，借观城南适缓归。意欲背临难与匹，扇头不是图中笔。画成诗缺心未安，一吟一忆举扇看。莫嫌疏密相唐突，中有南湖好烟月。扇先我去入东轩，明年归就梅花言。
长沙
作者：钱载
朝代：清

天翠秋晖清复清，江山回合处开城。霸图实始周熊绎，骚怨空传汉贾生。岳麓寺头书拟读，湘潭驿口路催行。已闻早稻匙翻雪，只少银鳞鲙作羹。
长沙
作者：钱载
朝代：清
体裁：七言律诗

天翠秋晖清复清，江山迥合处开城。霸图实始周熊绎，骚怨空传汉贾生。岳麓寺头书拟读，湘潭驿口路催行。已闻早稻匙翻雪，只少银鳞鲙作羹。
长洲县斋看菊
作者：钱载
朝代：清
体裁：七言绝句

高下霜姿百本担，清娱借得绿筠庵。秖应小盏寒泉瀹，静对黄州像一龛。
长虹桥下买银鱼
作者：钱载
朝代：清
体裁：五言律诗

急溜桥门阻，轻船女手将。出于丝网活，看比寸针长。恰及抛钱候，奚须斫鲙方。雨来莺脰近，今岁始鲜尝。
问村杏
作者：钱载
朝代：清
体裁：五言律诗

溪流寻不见，况乃好花枝。茅屋几家旧，绿杨三月迟。梦回年是夜，春去鬓空丝。行帐难摹似，相思点破脂。
问纪侍御病起
作者：钱载
朝代：清
体裁：五言律诗

踰月不相见，闭关知若何。药炉人旖旎，襌榻昼婆娑。冷雨吹高柳，轻烟长绿莎。鸡声隔遥巷，命屐未能过。
闰七月廿七日程舍人晋芳斋社糕小集
作者：钱载
朝代：清
体裁：七言律诗

汴京秋社送糕尝，援古今朝赚乐方。聊比鸡豚与香火，却先重九后端阳。假山亭子高槐影，闰月花头白露光。津水蟹螯堪酒盏，不须铺饭切瓜姜。
闰六月十二日五学使再饮同直诸公荷池北岸预坐用前韵
作者：钱载
朝代：清
体裁：五言律诗

且复陶嘉月，曾非厄闰年。棕毛鞋可系，蒲叶扇难捐。采采西泠见，番番白纻传。鸿胪能好事，始觉代庖贤。
闰端午
作者：钱载
朝代：清
体裁：五言律诗

万古椎心日，堂萱午节摧。那堪逢闰又，况是哭孙来。对雨肠千结，呼旻奠一杯。菖蒲自言好，为我莫争开。
闱中作
作者：钱载
朝代：清
体裁：七言律诗

一世追思忍复云，东城灯下雨声闻。诗书门第深忧我，柴米夫妻独累君。报德未伸儿女力，荣封徒贮凤鸾文。凉秋灵榇还乡里，万古新松为起坟。
闻临淮黄流已缩
作者：钱载
朝代：清
体裁：五言绝句

圣人湛玉祭，河莫害田功。夺淮不得已，元自下安东。
闻促织
作者：钱载
朝代：清
体裁：古风

发韧承德府，迢迢指南昌。星疏明月晓，露下秋风凉。风凉虫唧唧，早禾已登场。催人理机杼，禦寒成衣裳。天行圣所本，民事豳所详。王业在艰难，万寿祈无疆。蟋蟀既床下，蟋蟀又在堂。职思其职思，瞿瞿士也良。我行梅心驿，言采兰泽芳。天柱高不极，大江流未央。
闻喜二贤诗·裴文忠公
作者：钱载
朝代：清
体裁：古风

虞官伯益后，汉封𨛬乡云。从衣乃除邑，东眷代有闻。辅唐晋公钜，平蔡元和勋。非惟平蔡勋，安危天下身。君子本不党，尝败于小人。泰交勿之暌，大来安得屯。干木处魏邦，诸侯息纷纭。汲黯在朝廷，淮南寝逡巡。颇牧苟不用，何必非孝文。公诚出入屡，四朝艰以纯。擅威方阉竖，绿野持孤尊。北门虽卧护，焉能复经纶。方其请督战，誓不与贼存。庶乎郭汾阳，秉德维忠勤。
闻歌
作者：钱载
朝代：清
体裁：五言律诗

何处管愔愔，离人子夜心。重门芳树碧，一曲小楼深。缣素工难定，参商阔不任。分明就窗月，亦自有知音。
闻祝哲举浙榜走笔奉简其尊甫舍人四首·其三
作者：钱载
朝代：清
体裁：七言律诗

永念平生忍入诗，高安宿草尚无儿。千秋已觉空三叹，一引何妨尽百卮。镜里梳妆休悦世，筵前板拍要从时。万端摒挡摹花样，且与春风锦肆宜。
闻祝哲举浙榜走笔奉简其尊甫舍人四首·其二
作者：钱载
朝代：清
体裁：七言律诗

一饮何妨尽百卮，我今未醉却先悲。乳巢鹤返非无子，渔所兰摧仅有儿。宛转旧门祈岁稔，迢遥馀庆倚天慈。荧荧灯火涔涔泪，永念平生忍入诗。
闻祝哲举浙榜走笔奉简其尊甫舍人四首·其四
作者：钱载
朝代：清
体裁：七言律诗

已办春盘待卷帷，祝汪三辈坐无辞。凭天次第光相照，老我俳谐乐任为。唤取儿郎擎客盏，抱将孙子捋公髭。此缘固识寻常甚，徼倖贫交足话资。
闻鹁鸪
作者：钱载
朝代：清
体裁：六言诗

吴禽最忆寒温，相唤相呼水村。紫楝花漂小艇，黄梅子落閒园。
阜城晚行
作者：钱载
朝代：清
体裁：五言律诗

冬柳黄于菊，咸畦白似霜。棉花大车捆，烟叶独轮装。村远声多静，人归意不忙。江淮达畿甸，可爱是丰穰。
防风庙
作者：钱载
朝代：清
体裁：七言律诗

商有汪芒定几传，秋林猎猎谷芊芊。庙新贺尹勤兵日，碑断钱王建国年。落照鼓箫喧傀儡，一方蚕谷走筳篿。会稽莫以怀神禹，淫祀轻论旧浴湔。
阻风靳家口
作者：钱载
朝代：清
体裁：七言律诗

汶水北来清可怜，石尤风不与牵船。驴鸣牛卧如看客，鸭子鱼儿自数钱。投隙易成粗结构，触因难断小留连。斜阳记取官桥柳，曾著萧萧两鬓烟。
陆侍郎费墀枉过村居
作者：钱载
朝代：清
体裁：七言律诗

桥边轻舫水边村，鸡犬寥寥静不喧。九曲里家春夜宿，廿年来事帝城论。官阶名第同差后，儿女婚姻许是孙。小圃梅花香两树，满窗明月一开樽。
陆先生归自粤西蒙贻陆堂易学刻本
作者：钱载
朝代：清
体裁：五言律诗

白发漓江返，图书满一船。贯难成独学，悟渐自中年。远徼应皆读，群经已各镌。草堂留数语，风雪为萧然。
陆包山桃花坞图
作者：钱载
朝代：清
体裁：六言诗

八门春想如画，一坞桃看正花。屋里山来城外，西邻水接东家。绮罗匼匝芳树，弦管徘徊暮霞。试问当年伴侣，为君细啜瓯茶。
陈太夫人鱼篮观音像
作者：钱载
朝代：清
体裁：古风

何缘观世音，而證是菩萨。众生称其名，苦恼即解脱。菩萨心大慈，解脱速普施。奈彼失心徒，而转苦恼为。像之或鱼篮，赞者宋文宪。今瞻所提如，敬欲一花献。早侍太夫人，承启堂西墙。食贫画以供，补纺印尚藏。乔木半逻村，祖泽遗忠孝。卖画米斯买，养先后则教。康熙己巳冬，庄俨相适成。其年岁三十，懿惟庚子生。文端生丙寅，是年方四岁。敷荣子逮孙，左券艰难际。乾隆丙午夏，墨采将百年。载年七十九，愧莫振我钱。母德圣主嘉，屡询召对及。常时辄不忘，万感兹辰集。五香根再薰，一句一见心。申赞太夫人，合掌观世音。
陈太守饷庐山茶笋石耳
作者：钱载
朝代：清
体裁：古风

云雾茶性寒，摘焙始端阳。又有阒林茶，汎若豆花香。修静植苦竹，出笋味乃甜。比于归宗齑，咸齑淡不咸。石耳生绝壁，五老峰则多。采之大如盘，颇奈缒崖何。闻斯三者品，至清至难得。今来皆惠予，所乐其可极。纸裹驿骑驮，雪晴凤城南。烧笋配石耳，啜茗休麈谈。以思太守廉，如对庐山岚。倘得老梅枝，助我清品三。放笔写诗竟，石几生秋风。紫霄峰影北，鸾溪水声东。
陈秀才经业招同王五汎舟钓鳌矶南
作者：钱载
朝代：清
体裁：五言律诗

艳艳蓉方蘸，飞飞鹭忽低。晚光浑赴水，幽兴恰缘堤。醒醉人归未，楼台月照齐。柳根堪系缆，只怕有乌啼。
除夕
作者：钱载
朝代：清
体裁：五言律诗

一念三千里，哀哀拜旅人。灯寒孤几饭，壁静小堂尘。去岁药炉畔，中宵梅萼亲。祗应将泣泪，滴土不教春。
除夕奠内五首·其一
作者：钱载
朝代：清
体裁：七言绝句

老携赐果出东华，独树轩中慰藉加。我是黔娄偏后死，纸窗风急灺灯花。
除夕奠内五首·其三
作者：钱载
朝代：清
体裁：七言绝句

重来去腊自江乡，秦蜀归看已卧床。秋雨平阶方属纩，南行是日次高唐。
除夕奠内五首·其二
作者：钱载
朝代：清
体裁：七言绝句

不知在北与归南，长大诸雏两地谙。楼上故房房后灶，旅人门户累君堪。
除夕奠内五首·其五
作者：钱载
朝代：清
体裁：七言绝句

和泪深卮荐影前，与君同穴是何年。不成死别成生别，今夜人间独黯然。
除夕奠内五首·其四
作者：钱载
朝代：清
体裁：七言绝句

辛苦从人那得甘，同庚七十已过三。同过七十君差长，生日春秋在济南。
除日保和殿侍宴
作者：钱载
朝代：清
体裁：七言律诗

圣临三殿极高清，上寿雍容庆礼行。莽式旋陈扬祖烈，瑶卮频赐洽藩情。云深北斗回春丽，城迥西山向午晴。已觉新年增气象，愿将和乐播寰瀛。
除日保和殿侍宴
作者：钱载
朝代：清
体裁：七言律诗

日光晒雪雪光铺，城上西岚玉作图。合乐邦家功德耀，奉觞大小子臣濡。威仪叙述馀翘想，果饵携归剧粲娱。三百六旬重此候，殿头两度饫尧厨。
陶郎中其愫移居招饮海棠花下分韵得气字
作者：钱载
朝代：清
体裁：古风

乍阴倏乍霁，甚惜清明既。轻暖复轻寒，犹疑谷雨未。好风吹此花，恰得晚春气。艳不假扶将，秾能自矜贵。赁屋全为伊，俸钱肯辞费。近游少名园，且用压姚魏。白玉碗踌躇，碧鸡坊髣髴。醉须插帽归，手拗一枝乞。
陶靖节墓碣
作者：钱载
朝代：清
体裁：五言律诗

过江数人物，见道有先生。墓在庐山口，桥犹栗里名。田园乐仁智，甲子秉忠贞。缅想不封树，当年盖寡营。
隋堤
作者：钱载
朝代：清
体裁：七言绝句

看花曾未到扬州，入泗通淮汴水流。枉却一般歌舞地，柳枝还比竹枝愁。
隐峰庵十馀年无僧住矣
作者：钱载
朝代：清
体裁：古风

郁郁祗陀林，萧萧碧峰上。常住本寄名，君将复谁访。僧亦无去相，我亦无来相。门前涧水流，齿齿石生浪。
隔湖望朱大进士沛然所居偶圃
作者：钱载
朝代：清
体裁：五言律诗

雪意澹湖天，村声隐爨烟。诗人茅屋底，梅树石阑前。未试弹琴宰，都亡坐客毡。此时池上酌，寒甚鹭鸶肩。
雄县店是文端公丁卯典试江西宿处
作者：钱载
朝代：清
体裁：五言律诗

宛见长廊晚，都关短楫迟。横流陆程改，小歇暑庭随。天壤无涯慕，山河有定悲。不须难就寝，傥值梦来时。
集厚石斋二首·其一
作者：钱载
朝代：清
体裁：七言绝句

蒲葵扇举晚窗分，近草先驱豹脚蚊。话到桂香仙籍句，未能轻诋作酸文。
集厚石斋二首·其二
作者：钱载
朝代：清
体裁：七言绝句

推枰谩赌宣城著，破格真惭杜默词。五日城南还忆否，钵声灯晕已当时。
集嘉树斋题六和塔四十二章经拓本二十四韵
作者：钱载
朝代：清
体裁：五言排律

赏忆钱塘远，吟看墨本清。宴馀寻古趣，谭剧绕乡情。柳渚飞绵候，徐村著屐行。六和登塔迥，三级刻珉贞。宋社东南削，昙僧旦夕营。月轮依刹起，潮脉到阑平。富贾追模范，风流续汴京。写经分笔札，集字遍公卿。妙相同嵌壁，真书也播英。资传居士董，跋有布衣翃。佛力崇调御，江灵感至诚。岂惟工擪押，谓可息鼍鲸。时彦归千劫，神霄罢六更。园犹吴越占，铃在半空鸣。几度春游隔，长安旅梦生。偶因星节去，话及蚁珠萦。响拓怀方果，归囊赠匪轻。诸君能发咏，此日为加评。卷首沈该署，篇终洪迈名。渠皆无尽施，我亦见闻明。蜜食中边味，琴弹急缓声。磨牛须自歇，浊水莫徒盈。迦叶旧文了，智圆新义成。槐阴揽须发，且复倒金觥。
集姚秋曹寓堂
作者：钱载
朝代：清
体裁：七言律诗

小南城近数归鸦，白玉池回遣驻车。官里光阴閒几辈，腊前风雪醉君家。游缰觅共春天句，画榼看多闰月花。为乐及时闻自古，即非秉烛本无涯。
集散木庵严侍读已买得巩忠烈公两玉印出观复为歌之
作者：钱载
朝代：清

秦游橐金归岂多，急此巩误他人磨。昨为言之今已得，激昂使我成悲歌。我歌直为巩永固，我悲不独巩永固。茫茫天地忠义人，旧物流传孰如故？大江月照扬州城，中有乐安玉印明。明年君归携此行，两印百年犹在京。问何去去江南程，玉虽有字曾无声。愿君与购贵主印，后先漂转重合并。香檀作匣盖刻铭，志趣差同号与名。夫妇于人本不轻，况其家国关死生。
集散木庵严侍读已买得巩忠烈公两玉印出观复为歌之
作者：钱载
朝代：清
体裁：古风

秦游橐金归岂多，急此恐误他人磨。昨为言之今已得，激昂使我成悲歌。我歌直为巩永固，我悲不独巩永固。茫茫天地忠义人，旧物流传孰如故。大江月照扬州城，中有乐安玉印明。明年君归携此行，两印百年犹在京。问何去去江南程，玉虽有字曾无声。愿君与购贵主印，后先漂转重合并。香檀作匣盖刻铭，志趣差同号与名。夫妇于人本不轻，况其家国关死生。
集曹中允斋分敩杂体得江常侍清思
作者：钱载
朝代：清
体裁：古风

素女且停瑟，昭华不吹琯。兰釭屏隐深，晶帘树交散。霜下四宇净，月高一庭满。意适若无人，夜遥未言短。
集程选部斋检南宋人集分题之载题香溪集
作者：钱载
朝代：清
体裁：古风

我所思香溪，竹树清且深。清深范氏庐，父祖踵华簪。先生岂不仕，当国非外阴。素丝虽彼姝，空谷犹尔音。暮春尝病起，花暖溪烟沈。飞虫扑窗纸，危坐方自吟。经经亦纬史，稽古实居今。指陈及异势，辩博申微忱。斯文宋南后，浙水诸贤任。我所思香溪，不独如心箴。
集蒋编修士铨寿萱堂分赋得摄山
作者：钱载
朝代：清
体裁：古风

请假奉慈母，卜居向秣陵。此酒别情遣，彼都胜迹徵。众峰围窈窕，一峰高崚嶒。有草可摄生，采之盍先登。碧江下如带，海日金焦升。东岭凿千佛，云乔龛尚凭。西岩沈徐题，松密溪影澄。中间石浮图，满寺青霞凝。春风玉辂驻，天藻山灵承。清森秘景发，秀杰嘉名增。昔贤宅尝舍，邃谷言笑应。今君家乍迁，近市鸡犬仍。出郭三十里，蹇驴为我乘。拓寄侍书墨，使如偕访僧。南还实歆羡，岂惟和气烝。想像林壑美，夕翠摇窗灯。
集行庵题王酉室水仙梅花卷
作者：钱载
朝代：清
体裁：古风

斑竹低窗秋影折，案头横卷披香雪。数丛绰约姑射姿，罗浮仙来参入之。叶叶铢衣枝玉骨，照渠只少光明月。凉飔拂鬓不可簪，合将供养近佛龛。故知爱墨亦爱纸，子固元章两居士。
集邵编修养馀斋咏白丁香花禁体
作者：钱载
朝代：清
体裁：七言律诗

蔟得春心未放归，柔枝小朵太菲菲。恰于淡沲葳蕤暖，翻以青葱的皪肥。静院风回沐兰泽，空阶露立粲灵妃。天光低亚阴还碎，可有中间蛱蝶飞。
集陈舍人鸿宝独树轩赋秋声
作者：钱载
朝代：清
体裁：七言律诗

凉深东院近西楹，一树青槐老渐成。人寂寂知天籁迥，雨潇潇及月华明。顾瞻自有山中啸，澒洞何如海上情。谁是欧阳能续赋，却怀韩子以虫鸣。
集顾侍御光旭斋酒罢观王侍郎富春秋色卷二首·其一
作者：钱载
朝代：清
体裁：七言律诗

词家近赚酒边春，商略深更短拍频。著我特为先至客，撩愁翻对欲归人。此间保社成来偶，何日虚空画得真。不用围炉添兽炭，中庭起步月如银。
集顾侍御光旭斋酒罢观王侍郎富春秋色卷二首·其二
作者：钱载
朝代：清
体裁：七言律诗

麓台石谷两南宗，毕竟何人是一峰。释子楼开曾墨沈，金刚杵落又秋容。故家再世香厨閟，生面今宵玉轴逢。莫怪云烟尝有录，城鸦宿处已晨钟。
雨后乞戴侍御第元斋前菊苗既致十数本复送长歌因即用韵奉酬
作者：钱载
朝代：清
体裁：古风

饮君家醪见庭菊，我畦却输生趣独。归听夜半猛雨寒，卧想墙根新颖绿。稀常宜补繁宜疏，请君分我鸦觜锄。虽云贵义勿贵惠，树郁恐蠹水郁污。屋乌屋乌丈人好，抱瓮不遐汉阴老。寂即其根动即苗，所利者多所去少。小畦甫毕诵有邻，叩门忽传郢曲春。灯蛾扑自照百读，盏蚁浮更思千巡。蒙君兼为贱子寿，六十生朝逼重九。尔时采叶酿杂粳，来岁相邀熟添酒。
雨后行北山下
作者：钱载
朝代：清
体裁：七言绝句

清泉满路不归涧，破寺无僧惟出云。堤内小池荷叶翠，忽然风动与香闻。
雨止同徐秀才叩伊斋即送其先出坞返湖上
作者：钱载
朝代：清
体裁：古风

不知秘密藏，指与松阴题。愿见智慧光，前山日已西。云收诸涧落，㶁㶁鸣于溪。偕来忽独去，意惬谁当齐。忘筌宁有想，此语非诃诋。只越一重岭，笋舆高复低。
雨止移葵
作者：钱载
朝代：清
体裁：五言律诗

雷殷檐声滴，庭虚水气凉。僮来芟草碧，手自种葵黄。低覆承秋露，孤生向太阳。渺然思曷极，江外故园荒。
雨泊二首·其一
作者：钱载
朝代：清
体裁：五言律诗

孰使长淮接，难将细雨过。推篷夜昏黑，拥被泪滂沱。及葬财宁有，遄归路已多。素帷知冷暖，痛不见儿何。
雨泊二首·其二
作者：钱载
朝代：清
体裁：五言律诗

守墓何人是，辞家此岁偏。鸟飞犹不死，梗汎坐无田。冢妇持灯侍，诸孙奉奠前。独乖襟上血，风浪浊河边。
雨游东林寺王文成公次邵二泉韵诗已刻石墨迹壁已坏寺僧出观文端公丁卯次韵诗庚午再过所录碧笺因取画莲幅写丁卯同作诗于上付之再用韵
作者：钱载
朝代：清
体裁：古风

山游何用传诗草，岂谓山灵尽知好。十八高贤久已非，疏林只待秋霜老。武夷君唱人间哀，姚江节钺章江开。壁间墨宝成终坏，门外钱生去复来。香炉之峰频矫首，尝共茶瓯不同酒。风雨劫外公当仙，廿八年前吾已朽。残僧两三立荒庭，藕叶出花如江汀。匡君留与山匡姓，任尔匡山青不青。
雨至东林宿二首·其一
作者：钱载
朝代：清
体裁：古风

匡庐胜未见，屡过山之阴。连峰湿微雨，一壑流清音。中有晋时石，磊磊寒至今。远公诚自得，乔岳非所欣。出畴落翠坞，松槚延脩岑。撰日诣巾屦，谭空晤书琴。陶公亦适至，浊酒任酌斟。邈然涅槃寄，辽矣雁门临。传衣问来者，役役又何心。
雨至东林宿二首·其二
作者：钱载
朝代：清
体裁：古风

微雨止复洒，深坞秋更绿。静对一林脩，旷怀千古独。西堂饭方罢，新建诗再读。片石谓韩陵，足音乃空谷。白云高以沉，炉峰失于目。檐溜鸣藓阶，阶流出烟麓。逆数三十年，成兹一夕宿。初非池种莲，亦不篱采菊。泉声闻雨中，辄已留僧屋。
雪
作者：钱载
朝代：清
体裁：五言律诗

云阴济南北，迢递过河间。大雪日催日，太行山隐山。民天端此系，圣泽夙多颁。回语安耕凿，嗟嗟罔作奸。
雪后冯相国招饮独往园
作者：钱载
朝代：清
体裁：七言律诗

雪晴风定噪檐禽，老伴新诗向壁吟。三十一年重见画，百千万事忽愁心。云烟过眼原都幻，尊酒论文且复深。传语海棠须记我，前春浇汝正红阴。
雪向晚转骤
作者：钱载
朝代：清
体裁：七言律诗

兀见飞飞白一城，为谁终日俯高楹。模糊林涧环周意，寂历图书跌宕声。下若酒多来且暖，武康山乱去尤平。煎茶未必宵分渴，萸遣深埋折脚铛。
雪夜
作者：钱载
朝代：清
体裁：古风

霰粒晚如米，飘瞥遂无声。窗灯囧初更，街柝沈三更。洋洋竟焉薄，寒切寓屋身。凄凄隔我梦，默默思我亲。老梅外塾倚，修竹中厨邻。荒鸡喔喔鸣，天意其为春。我行非践地，我出非干人。悔殊昔贤读，而岂有私贫。
雪夜端范堂斋宿
作者：钱载
朝代：清
体裁：五言律诗

夫子庙趋右，一阳爻动初。揽衣心与寂，听漏梦为虚。大驾群灵俟，圜坛上瑞书。岁功行可祝，民气乐先舒。
雪夜集陆秋曹冗寄庐出观文裕公玉舜诗墨迹卷叠至累十首玉舜白槿花也公题之为玉舜云遂次韵
作者：钱载
朝代：清
体裁：七言律诗

本来佩玉比同车，欲赋翻愁鬓已华。君子国方明夜雪，山香曲任坠秋霞。侍郎斐句珠连琲，宪部萧窗月照沙。荣落虽齐颜状别，孟姜应不让无瑕。
雪崖晓起坐雨绣毬花半落
作者：钱载
朝代：清
体裁：五言律诗

冷雨复何意，圆蒲犹此间。人声清隔涧，竹影密遮山。砌雪明相积，厨烟澹不还。岂无三宿恋，输与释迦閒。
雪怀陈明经经业
作者：钱载
朝代：清

乡人数南至，经岁问音书。对雪寒无藉，思君懒不如。秋堂新稻入，午枕浊醪余。生事双扉阖，从传与世疏。箧书长与借，手勘若相论。城拥湖风响，台明苑雪痕。饥鹰高不落，僵木湿犹翻。为报今朝事，微吟向寓园。故园当已雪，君定几篇诗。折竹声中得，煎茶味外思。吾人年岁遣，各自寂寥随。独有麻衣泪，都来两鬓丝。
雪怀陈明经经业·其一
作者：钱载
朝代：清

乡人数南至，经岁问音书。对雪寒无藉，思君懒不如。秋堂新稻入，午枕浊醪余。生事双扉阖，从传与世疏。
雪怀陈明经经业三首·其一
作者：钱载
朝代：清
体裁：五言律诗

乡人数南至，经岁问音书。对雪寒无藉，思君懒不如。秋堂新稻入，午枕浊醪馀。生事双屏阖，从传与世疏。
雪怀陈明经经业三首·其三
作者：钱载
朝代：清
体裁：五言律诗

故园当已雪，君定几篇诗。折竹声中得，煎茶味外思。吾人年岁遣，各自寂寥随。独有麻衣泪，都来两鬓丝。
雪怀陈明经经业三首·其二
作者：钱载
朝代：清
体裁：五言律诗

箧书长与借，手勘若相论。城拥湖风响，台明苑雪痕。饥鹰高不落，僵木湿犹翻。为报今朝事，微吟向寓园。
雪晓入直上书房
作者：钱载
朝代：清
体裁：七言律诗

于郊祈谷达皇诚，即夕昭灵降瑞霙。稳历金阶坐书幌，静依玉殿听春城。五经论后诗怀澹，万岁山高树意生。鞭得土牛才四日，太阳催释快农耕。
雪止徐上舍以泰在城内有昨夜见怀作答之二首·其一
作者：钱载
朝代：清
体裁：七言绝句

佳晴云水转清虚，似此溪山可读书。甚欲草堂邻白石，还期诗格到黄初。
雪止徐上舍以泰在城内有昨夜见怀作答之二首·其二
作者：钱载
朝代：清
体裁：七言绝句

羁愁不计明于雪，春酒无烦煖若汤。料理鹭鸶肩耸耸，今宵真有月如霜。
雪止集姚秋曹鼎寓堂分赋得画雪
作者：钱载
朝代：清
体裁：五言律诗

大抵只当前，萧然亦惘然。水痕肥欲减，墨气静能连。岂谓皴多法，元来粉半填。故园吾已写，压到竹梅偏。
零陵二绝句·其一
作者：钱载
朝代：清
体裁：七言绝句

夜从青衣鹤驾催，升平冬月九疑来。如何赠与新诗句，金玉条钩各一枚。
零陵二绝句·其二
作者：钱载
朝代：清
体裁：七言绝句

依稀红玉洞中身，云母溪流岁岁春。不道潭州兴化寺，相寻果有设斋人。
雾度平靖关二首·其一
作者：钱载
朝代：清
体裁：古风

晓气何迷濛，我衣露点侵。行将入于塞，高贵山之阴。带刀见戍卒，夹道为鸣金。承平起甘卧，候望依层岑。风回曲有路，雾隔遥无林。众峦色变黄，始忆秋碧森。
雾度平靖关二首·其二
作者：钱载
朝代：清
体裁：古风

秋时山自夹，奥处翠可滴。凉雨况衣沾，清泉又脚历。园疑䆗窱穿，卉欲玲珑摘。岂识九砦北，古来此禦敌。十月景茫茫，千株声淅淅。数家寒萧萧，一涧静激激。我不异前心，殊姿随所觌。
霍州
作者：钱载
朝代：清
体裁：七言律诗

韩侯岭越径㟏岈，百里高盘下伏洼。寂寞山情占隘口，苍茫战事忌兵家。村开堡静蹄方坦，峰起河横辔转赊。莫小斗城连冀野，峨峨中镇翊休嘉。
霸陵
作者：钱载
朝代：清
体裁：古风

霸陵不治坟，陵号就水为。峰起土无石，霸流环自回。古柏大数株，其一数十围。陵户亦种麦，高下成青陂。瓦器戒无饰，民力省不疲。合葬窦太后，神灵长在兹。南山拓下苑，碧落明丹曦。翩来凤凰嘴，白鹿原逶迤。南陵薄太后，近在陵西涯。于东望吾子，静夜神灵怡。
青口驿
作者：钱载
朝代：清
体裁：五言律诗

忆访石牛洞，归乘灯火遥。由来春草歇，终古夕阳销。骠骑名何减，东风嫁小乔。皖公山自好，未必记南朝。
青州试院得送花贮净瓶
作者：钱载
朝代：清
体裁：五言律诗

校士重门静，游人近郭回。世无千日醉，春有万花开。砺埠儒之垄，琅邪帝者台。一筇扶未得，帘影与徘徊。
静夜
作者：钱载
朝代：清
体裁：五言律诗

雨响深庭暗，灯光短牖清。一编徐切理，万古迥含情。鸟欲林间起，虫来壁上行。邻人何不寐，宛转送歌声。
静宜园晓应
作者：钱载
朝代：清
体裁：七言律诗

尧台舜馆蔼朝阳，邃谷修林拥太行。东面昆湖圆镜朗，前临宝塔玉峰长。圣情日暇流鸿藻，畿甸春多揽远芳。青琐已闻传劄子，华裾犹自带星光。
静宜园晓直饭于冯少司农山舍
作者：钱载
朝代：清
体裁：七言律诗

沿山急雨天光澹，策马长风树影疏。琐闼翠微人立迥，缭垣红萼鸟飞初。廊阴滴响寒生体，磴道穿流湿在裾。有顷岩凹趋且散，炊烟一缕问村居。
静明园晓直
作者：钱载
朝代：清
体裁：七言律诗

万寿山阴石路平，朝凉十里肃趋行。沿湖树转高山静，拥岫云开远水明。藕叶稻苗村缀景，松轩螭舫圣留情。今年降澍原沾足，倍觉郊坰夏绿盈。
静明园晓直
作者：钱载
朝代：清
体裁：五言律诗

久雨阴将薄，连山绿转浓。官閒犹竭蹶，马老似从容。玉沼穿墙驶，烟条引舫重。昆明悦宸瞩，遥岸稻茸茸。
静明园晓直
作者：钱载
朝代：清
体裁：五言律诗

拥佛山头塔，归湖苑里泉。凉多文砌坐，静极閤门宣。两度承今月，三霄恋晚年。芰荷风送马，亦自亸吟鞭。
靳家口
作者：钱载
朝代：清
体裁：七言绝句

叱犊呼鸡野色苍，靳家村小夹河长。鬓丝三十年前客，堤柳阴阴尚未霜。
韦曲
作者：钱载
朝代：清
体裁：古风

村口问村名，答云此韦曲。蔼然唐世人，昔者城南俗。鸿固原何高，皇子陂相属。西为第五桥，南有樊川绿。朱门皇后家，别业逍遥躅。午烟桃坞残，宿雨麦畦缛。藤枝石角稀，乱水垂杨足。居非韩郑邻，土似塔坡沃。杜曲犹在东，春行莫能局。
韩介玉仿董北苑山水
作者：钱载
朝代：清
体裁：六言诗

秋巘树红日落，渔航烟碧江遥。却忆花溪田舍，如逢黄鹤山樵。
韩康
作者：钱载
朝代：清
体裁：古风

龙凤有先识，藏羽而隐鳞。名者祸所伏，避之以保身。炎汉世方季，孝桓听于神。直弦既云已，何彼甘陵人。悠悠长安市，坐阅三十春。公诚伯休那，名乃女子闻。青青霸陵山，去去著幅巾。寄言俊及俦，不作韩徵君。
韩淮阴墓在岭上
作者：钱载
朝代：清
体裁：五言律诗

傍险荒墟独，当春落照空。后惟承帝意，汉已赖王功。萧相田无恙，留侯谷有终。黄尘多杀戮，青简几英雄。
韩烈妇
作者：钱载
朝代：清
体裁：五言律诗

君殁月初霜，妾生雏旋殇。承家原有嫡，毕命遂于梁。谁谓小妻贱，耻如秾李芳。清魂飘冻雨，路不下泉长。
项易庵山水册
作者：钱载
朝代：清
体裁：古风

连雨沈绿杨，洲平水草长。山云弱成懒，春尽如梅黄。无人渡口亭，有园蚕候桑。远树昏不辨，低桥滑何妨。罟师偶然值，钓艇随心将。摇摇风影澹，落落溪声凉。饮河而执杓，濡足以褰裳。丈人自江上，吾亦怜吾乡。
顾老送紫藤三本辄作歌
作者：钱载
朝代：清
体裁：古风

北浜顾老解人意，手掘紫藤艇摇至。屋西苦楝风桠杈，娄络一本催之花。两本纡威走虺蔓，齐收麂眼新篱笆。纷来增添极点缀，大不率略殊奢华。吾生此花弱龄拗，裴岛高树晴蕤斜。京师卅春花几架，吕庭蒋院冯君家。冯家海棠蜀府冠，钱老粉绘徐熙誇。朋笺北芒半寂寂，秃鬓南国空嗟嗟。藤今吾有凭相属，花定如霞更如玉。非关顾老惹成愁，祗愿花繁看到足。
题万孝廉光泰诗画册
作者：钱载
朝代：清
体裁：七言律诗

生死交情忽廿年，轮番遗册重潸焉。古今律绝弥清绮，山水松兰却久鲜。思我名流几元壤，夺人厚石又苍天。菊花昨唤扶筇出，独对秋晖雪满颠。
题严州山
作者：钱载
朝代：清
体裁：五言律诗

始信黄公望，虞山久不归。营邱偕北苑，夕翠与朝霏。黄鹤樵人舍，梅花衲子衣。荆蛮并吴下，谢客自清晖。
题临淮乙酉甲午宿处
作者：钱载
朝代：清
体裁：五言律诗

一宿竟三宿，无愁端有愁。云扶圆月上，淮带浊河流。湛湛桂华湿，疏疏瓜蔓秋。马蹄今已老，尚自识南州。
题仇实父人物册四首·其一
作者：钱载
朝代：清
体裁：古风

芳泽无加体闲雅，是时王孙女新寡。纤腰如束肩如削，石几风凉碧梧下。孤坐无言微展襟，斜看侍者囊素琴。夜光明月莹无垢，保之那不躯千金。可怜车骑雍容客，得妇分钱买田宅。
题仇实父人物册四首·其三
作者：钱载
朝代：清
体裁：古风

身羌心汉无双翼，举手祝天天晦色。误疑公主嫁当年，只少琵琶弹绝域。远阳草木春不荣，河流入塞南无声。牵衣索母扰二子，渠宁啼笑知其情。魏公金璧劳相赎，鄙贱流离悲续续。青史蓬头董祀妻，黄沙血泪胡笳曲。辨弦识律伤所遭，中郎且复蒙訾謷。
题仇实父人物册四首·其二
作者：钱载
朝代：清
体裁：古风

远条馆春风不寒，淳于已侯樊昵驩。太液池秋风大起，缨裙一曲怜持履。手执花枝颤颤何，薄眉卷发娇孰多。踽步而今愁见画，十年祸水同兴败。禾门风响仓琅根，燕飞何来啄王孙。夜长共被寒殊耐，忆否不眠深拥背。
题仇实父人物册四首·其四
作者：钱载
朝代：清
体裁：古风

义髻黄裙来窈窕，春风任尔吹多少。宁王玉笛倚朱唇，能使开元作天宝。琵琶声中舞阿蛮，臂支未觉缠头悭。兴庆池东移勺药，绣巾再拜清平乐。生死恩深发一缭，鼓鼙愁散花千萼。水边秋草诸姨妆，冷涵夜月骊山汤。杀粉未应誇院本，更谁怜得荔枝香。
题僧永闻为母栉发图
作者：钱载
朝代：清
体裁：古风

墨者夷之厚葬亲，降衷厥有墨亦人。治岐政遥老逮佛，天若收养四者民。携孤舍寺彼何好，乞食聊活无家身。告子虽如斸畬顷，与娘直是斋僧因。有儿有儿髡则僧，母坐背僧鬓如银。跪僧于后栉母发，一梳半梳萧萧匀。儿虽无发母则真，母尚有发栉且频。佛当见之笑不嗔，是中有性系大伦。杨墨之归皆可仁，佛老之入初以贫。焉得世无一儿贫，在家奉母髽髻新。
题先从父观察元昌画花册子二首·其一
作者：钱载
朝代：清
体裁：七言绝句

少日名场最擅场，萧寥铅粉尚馀香。书来官后文徵仲，诗到中年白侍郎。
题先从父观察元昌画花册子二首·其二
作者：钱载
朝代：清
体裁：七言绝句

官职声名可奈何，春风多处落花多。落花不落春风在，枕上邯郸得似么。
题冯少司农小影卷子
作者：钱载
朝代：清
体裁：古风

梦堂君自号，侧声年复年。我年行六十，相见各忻然。宦游早南国，句在佳山川。农官晚感知，鹄立直讲筵。小身偶倩写，见于梅花前。数竿绿竹亚，千尺乔松连。照之水澄川，仰焉月在天。而人于其间，适与相周旋。老来诗更好，清禀君独全。我且问梅花，试茗分山泉。
题凌郡丞西山诗后八首·其一
作者：钱载
朝代：清
体裁：七言绝句

万寿寺门同倚松，老僧借我入山筇。秋光似镜昆明路，大报恩瞻第一峰。
题凌郡丞西山诗后八首·其七
作者：钱载
朝代：清
体裁：七言绝句

宝珠洞叩老禅心，香界东西翠霭深。最爱龙泉庵畔径，橡林藓石似梅林。
题凌郡丞西山诗后八首·其三
作者：钱载
朝代：清
体裁：七言绝句

碧云西更望香山，兰坂芝廛坞树环。百级磴盘千佛顶，圣人宝殿万青间。
题凌郡丞西山诗后八首·其二
作者：钱载
朝代：清
体裁：七言绝句

石楼高见鹳巢低，梦破泉声卧佛西。枉却满身风露晓，桫椤树下不留题。
题凌郡丞西山诗后八首·其五
作者：钱载
朝代：清
体裁：七言绝句

驴背风凉骤雨零，苍崖飞上叩云扃。未应得句狂呼啸，惊动卢师大小青。
题凌郡丞西山诗后八首·其八
作者：钱载
朝代：清
体裁：七言绝句

五百寺还三百寺，今年人忆去年人。君诗段段明于画，携向江南结后因。
题凌郡丞西山诗后八首·其六
作者：钱载
朝代：清
体裁：七言绝句

弹指朋游意不胜，秋山风雨佛前灯。如何聚散成飘叶，试问崖前拾橡僧。
题凌郡丞西山诗后八首·其四
作者：钱载
朝代：清
体裁：七言绝句

遍筑邛笼肖冉駹，穿林压麓只还双。游人指与游人说，蜀道天声昨受降。
题刘农部文徽读书秋树根图
作者：钱载
朝代：清
体裁：七言律诗

君家澬水九江一，江上读书年复年。学士也吟员外置，长康还以个中传。打头落叶寂无侣，送目秋鸿希在弦。赠得武冈方竹杖，樊川奚不共蹁跹。
题刘忠肃公石鼓山题名后三首·其一
作者：钱载
朝代：清
体裁：七言绝句

游山携子主恩邀，不遣投荒岭外遥。假使相称肯相识，也休苔壁扫今朝。
题刘忠肃公石鼓山题名后三首·其三
作者：钱载
朝代：清
体裁：七言绝句

自古三湘逐客奔，岂无姓字蚀崖痕。何人却似丹阳尹，柳树还逢祭酒孙。
题刘忠肃公石鼓山题名后三首·其二
作者：钱载
朝代：清
体裁：七言绝句

熙宁甲子数从头，可是朱陵乍泊舟。记得杭州通判值，去年寒月过扬州。
题刘文靖公屏山集
作者：钱载
朝代：清
体裁：古风

先生诚乐道，抒写何清雄。盖有用世才，而多静退风。既归主冲佑，遂自号病翁。家园缅潭溪，一十七年中。蚤孤朱氏子，洒扫及成童。字之祝曾颜，圣传以无穷。流涕表墓文，老矣述先公。莫报父与师，尚难罄其衷。
题刘阁学纶塞上新诗后二首·其一
作者：钱载
朝代：清
体裁：七言绝句

俞骑秋迎纳钵开，塞山千叠翠于苔。猎场自用鹰鞲臂，祗取诸臣橐笔来。
题刘阁学纶塞上新诗后二首·其二
作者：钱载
朝代：清
体裁：七言绝句

水草方方撒帐斜，清词句句压筝琶。佩刀漫把秋腌割，此是邢君芍药芽。